text:
Na momentu ku un barku di peska Ruso mester a bandoná nos haf na komienso di desèmber 1982, ningun hende a premirá un insidente internashonal.
Barkunan di peska Ruso ku ta piska den awanan internashonal pafó di Sur Amérika, tin kustumber di bin Kòrsou pa bùnker. Esaki tabata e kaso e biaha ei tambe. Na momentu ku e barku ku tabata mará na waf di KNSM kier a bandoná nos haf, a manda lots de J. pa gui’é. Poko despues ku de J. a subi e barku sinembargo, e a mèldu kantor ku e no ta hasi e trabou ya ku “hinter e tripulashon ta pata pata”.
Outoridatnan portuario a disidí di manda un otro lots (M.) kende tampoko a haña responsabel pa saka e barku. E kapitan Ruso i outoridatnan lokal a kuminsá pèrdè pasenshi. A disidí pa manda lots K.S., un di e mihónan ku Kòrsou a konosé, ku ta logra saka e barku sin insidente.
Problema ta surgi sinembargo ora K.S. no tin fin di bandoná e barku Ruso i baha den e boto di lots ku tabata ward’é pa regresá Punda. E barku Ruso ku destinashon Panamá a keda nabegá i e kapitan di e boto di lots ta bai tera i bati alarma ku e Rusonan lo a sekuestrá K.S.. Mientras tantu Kantor di Haf ta informá Gezaghebber Cassares kende na su turno ta papia ku outoridatnan di Gobièrnu Sentral i ta manda tres boto kargá ku polis armá ku karabina pa buska e lots. Kòrda, na 1982 mundu tabata tenso debí na guera friu.
Ora polis a yega e barku ku ya tabata basta leu for di haf, a nota K.S. totalmente bou di su awa riba e barku. Aparentemente e a disidí di djòin e tripulashon den dalmentu di vodka i a lubidá di desembarká. Ademas, e no tabata kapas pa baha e trapi di kabuya. E úniko solushon tabata pa mara K.S. na un kabuya i ‘fir’é’ den un di e botonan kaminda polis a fang’é.
Gezaghebber despues di a papia ku esnan envolví ta primintí un investigashon ’profundo’. Haf sinembargo no a konsiderá e kaso un ‘big deal’ bisando: “No ta nada straño, ku un loods ta dal bitter, ora e guia un barcu. Bo mester corda ku e hendenan aki ta guynan di laman. E olanan ta pone cu nan ta haña gana di dal un drinks “ (Nobo, 4 desèmber 1982).
Willemstad, Kòrsou


c: text/html

text:
Minister Dangui Oduber a reuni cu e secretaris general di Volkgezodheids Welzijn en Sport
Den cuadro di e bishitanan cu ta tumando lugar na e islanan di caribe Hulandes diahuebs mainta minister di Salud Publico sr. Dangui Oduber a reuni cu e secretaris general di Volkgezodheids Welzijn en Sport di Hulanda sra. Abigail Norville hunto cu su delegacion.
Durante e encuentro aki minister a gradici e ministerio di VWS pa e cooperacion cu nan a brinda na pais Aruba durante e temporada dificil den e pandemia. VWS a yuda Aruba hopi bon riba e parti di “bron contact onderzoek”, e programa di vacunacion y vacuna. Tambe nan a duna Aruba sosten financiero pa cu e personal di AMI cu a reenforsa hospital di Aruba den e seccion di COVID y alaves yuda hospital pa expande den e cantidad di unidadnan di cuido intensivo por medio di mas ekipo.
Di otro banda e secretaris general a mustra hopi interes y duna elogio na e actividadnan exitoso cu Gobierno di Aruba a ehecuta den cuadro di e vacunacion. Actividadnan manera e vacunathonnan cu a keda organisa y tambe e mobiele team cu tabata mobilisa na diferente cas nan di cuido y/of hendenan di edad na cas nan particular pa brinda e servicio di vacuna.
Secretaris general tabata interesa pa sa mas kiko ta e plannan cu Aruba tin pa cu e temporada despues di COVID relaciona cu Salud Publico teniendo na cuenta cu COVID no lo bay desaparece mas. Minister Dangui Oduber a indica cu Aruba tin como meta pa aumenta e capacidad di e unidadnan di cuido intensivo na 14. Minister a splica e secretaris general cu Gobierno di Aruba lo bay enfoca hopi mas den e tema di prevencion conhuntamente cu inovacion, esaki nan lo bay hunga un rol importante. E mandatario a mustra secretaris general cu Aruba tin un plan nacional di prevencion y desicionnan cu wordo tuma lo wordo tuma a base di e plan aki.
Minister Dangui Oduber ta haya cu e ecuentro a bay den un forma ameno caminda Aruba por sigui conta cu un bon cooperacion entre Ministerio di Salud Publico y Ministerio di Volkgezodheids Welzijn en Sport.

robotstxt: allowed

filter: keep


text:
ORANJESTAD,Aruba
Entrante diamars 31 di maart, e servicionan di e oficinanan auxiliar di gobierno (Hulpbestuurskantoor) ta habri bek pa solamente e servicionan di WEB, Elmar y Setar, cu excepcion di HBK/MFA Paradera.
HBK Paradera no lo por duna servicio mientras nos ta trahando riba e medidanan di precaucion pa nos trahadornan y clientenan, y asina cu trabounan aki keda cla nos lo anuncia esaki.
E horario lo ta entre 7.45 y 10’or di mainta pa personanan mas cu 60 aña.
Despues di 10’or lo habri pa publico en general te cu 11.30.
Pa alivia e fluho, e HBKnan lo duna servicio na solamente e clientenan di WEB, Elmar y Setar. Maximo 3 transaccion pa cliente.
Ta pidi un y tur pa tene bon cuenta cu e horarionan y e medidanan di precaucion.
Ta permiti solamente 10 persona den e edificio alabes y lo tin solamente 1 cahera. Ta pidi e cooperacion pa e distanciamento social tambe na esnan cu ta warda pafo.
E higiena y salud di nos empleadonan y di nos clientenan ta keda e prioridad.
Nos ta sugeri cu si abo por yuda un persona pa haci su pagonan online y asina contribui pa stop e contagio di COVID-19.
Masha danki pa bo cooperacion y comprension.


text:
ORANJESTAD,Aruba
Parlamentario Mervin Wyatt-Ras den combersacion cu prensa a declara su duda den efectividad di plan di crisis social. Dicho plan a ser traha ora dos mucha victima di maltrato den man di nan padrastro a ser mata na un forma cruel, hasta a haya rasgo di uzo di cannabis.
E minister a tuma esaki pa bisa cu tin crisis y lanta un fondo pa ricibi anualmente 18 MIYON y a priminti veld social y otro departamento cu ta traha cu hoben di duna nan placa. Sinembargo ora cu a yega momento di duna placa a bin cu criterianan y fundacionnan e ora no tabatin crisis mas paso instancianan mester a cumpli cu yen di rekistito pa haya placa.
Despues a surgi yen di caso di abuso di mucha cu a sali den medionan di comunicacion.
Esakinan no tabata crisis pa e gobierno paso te dia di awe e no a bin papia di esakinan.
Hasta a resta placa. Di e 18 miyon pa 2018 y 2019 a resta 10 miyon.
Esaki ta mas cu a ser gasta. Por bisa cu gobierno a exagera. Tambe pa 2020 -2021 un suma semehante lo ser uza mientras gobierno ta presupuesta 18.6 miyon. Na final di dia lo resta 20.6 miyon.
Esey ta netamente loke nos fraccion a bin ta bisa desde cu a introduci e plan menciona, haciendo comosifuera cu anterior niun hende no a traha den sector social. E puntonan principal cual ta registracion y cooperacion entre instancianan ainda no a ser traha riba nan. Ta awor ta bay instala sistema di registration. Mientrastanto mas cu 56 persona a ser nombre temporario pa cual Parlamento mester a reuni pa nan contract por a ser prolonga. Pa loke ta e presupuesto di crisisplan 2020-2021 Raad van Advies mes tambe ta trece padilanti cu e palabra crisis ta implica cu tin un situacion di urgencia y ta temporario temporario y ta pidi pa indica ki ora no lo tin crisis mas.
Dor cu e metanan di e plan ta di duracion largo esaki no ta cuadra cu un situacion di crisis cu ta temporario. Pesey Raad van Advies ta pidi pa duna mas y miho splicasion. Den ultimo dianan e asunto di e hoben cu a menasa na Colegio Arubano y e hobennan cu a kima skol a sacudi pueblo pero aki si no a declara niun situacion di emergencia ni di crisis. E minister ta keto keto. Awor aki cu subida di BBO y medidanan di belasting ta awor nos pais a drenta den crisis.


text:
Nos Trabou na Saba
Saba Bank Management Unit (SBMU) i Saba Conservation Foundation (SCF) ta dos partner lokal importante pa WWF-NL. Aparte di Dutch Caribbean Nature Alliance, WWF-NL ta sostené e organisashonnan aki pa surpasá e desafionan di naturalesa ku nan ta enfrentá. Por ehèmpel e ekspedishon di tribon tiger organisá pa DCNA a ser finansiá pa WWF-NL i Nationale Postcode Loterij. E meta di e ekspedishon aki tabata pa analisá patronchinan di moveshon dor di usa ‘satellite tag’ pa siguinan di serka i pa sa nan lokashon. Mester di mas informashon di tiburon pa por protehanan mihó den e awanan di Karibe Hulandes i alrededor.
Otro Proyektonan Resiente
- Proyekto pa fangu lionfish
- Asistí ku planifikashon stratégiko di SCF i SBMU
- Finansiá un ranger, ku a hasi diferente proyekto pa SCF
- Finansiá e promé proyekto piloto di rekuperashon di koral ku ta dura 5 aña
- Duna gòbiernu sosten na krea un plan di maneho di kabritu
- Sostené SCF dor di establesé implementashon i kontrol
- Peskeria sostenibel (suministrá ‘chain analysis’, ‘social mapping’, plan finansiero pa koperativanan di peskeria lokal)


text:
Coronavirus su efecto ta ser sinti tur caminda, no solamente den salubridad. E preocupacion ta grandi pasobra e economia di cada empresa y pais, tambe ta bay wordo afecta. Edwin Coutinho, director di operacion di The Casino, a papia di e prevencion cu gerencia a tuma pa proteccion di nan huespednan y empleadonan. Nan ta sigui tur desaroyo di coronavirus mundialmente, pero tambe nan ta reuni den forma regular entre ehecutivonan den sector hotelero y AHATA.
Ta haciendo tur locual ta pidi pa haci. Esaki ta nifica desinfecta e mashinnan continuamente, tin sanithizer pa clientenan, ta papia cu empleadonan pa laba man cada mey ora. Pero tambe pa haci uzo di sanithizer. “Nos kier pa nos huespednan sa cu nos ta sigui debidamente tur e peticion di autoridadnan concerni pa evita e COVID-19,” e ehecutivo a bisa.
Mirando e medidanan di precaucion tuma, clientenan por sinti cu nan ta sigur den The Casino pa sigui disfruta di tur e wega y mashinnan cu tin eyden. Hasta tin hende pa contesta cualkier pregunta cu clientenan por tin. Ora cu drenta por mira cu tur rond tin e likido pa haci man limpi. “Tur cos pa haci bishita di nos clientenan mas “safe” posibel”. Asina cu un persona caba di uza un mashin, ta pasa desinfectante. Pues e portanan ta habri pa ricibi e clientenan.


text:
Pa di 2 biaha den 3 dia Aruba ta haye confronta cu un atake structura ariba e sistema di communicacion ariba nos isla. E impacto ariba nos isla ta desastroso, pa motibo cu gran parti di commercio keda sin communicacion, mescos cu Gobierno y instancianan financiero.
ATIA ta di opinion cu esaki mester wordo trata cu maximo urgencia, seriedad y atencion di autoridadnan concerni, pasobra e motibo no ta conoci, y no por automaticamente asumi cu ta pa “horta den algun lugar”.
Ta hasi un yamada na tur compania cu ta di vital importancia pa nos pais, pa bini hunto y pa trata e atake aki, cu e maximo nivel di alerta. Nos mester preveni cu mentenan maligno ta sigui hasi danjo irreparable na Aruba pa cual e yamada aki riba.
E atake di awe a afecta un gran parti di nos hotelnan, den un tempo cu nos no mester di esaki, exactamente den fin di luna, cu mayoria negoshi ta pusha pa sera nan luna positivamente den e tempo dificil cu nos ta tratando di sali afor.
Sin pone sin kita, nos no por accepta cu algun individuo cu mente asina maligno ta tene henter un pais rehen.
Nos ta hasi un apelacion na henter commercio y ciudadanonan pa ban coopera pa duna tur informacion na autoridad pa e atake aki wordo soluciona y preveni den futuro, y pa autoridad habri liñanan di comunicacion pa pone man riba esnan cu ta atakando nos pais.
Nos ta confia cu nos sistema judicial ta trahando duro pa soluciona e asunto aki, pero ta urgi pa forma un frente nacional, mirando cu ainda nos no por ta sigur kiko ta motiva e atakenan aki, y te na unda nan lo bai, pa causa maximo daño na nos commercio, ciudadanonan y nos pais.
And hear the latest insights from our global network of founders, investors and advisors.


text:
WILLEMSTAD- 20 di sèptèmber 2016 – Ofisina di Turismo di Kòrsou (CTB) ta reportá un kantidat adishonal di 3.728 turista te ku luna di yüli 2016. Sifranan preliminar kolektá pa CTB ta indiká ku un total di 261.455 turista a keda registrá di yanüari pa yüli 2016 kompará ku 257.727 e mesun temporada aña pasa. E promé 7 lunanan di 2016 ta mustra un kresementu di 1% den kantidat di turista di estadia. E kresementu aki ta primordialmente komo resultado di e prestashon di region di Europa i Karibe durante e periodo di yanüari pa yüli di e aña aki. Region di Europa a sòru pa e kresementu mas grandi di 5% miéntras ku Karibe a krese ku 2%. Region di Sur Amérika a konosé un bahada di 7%. For di Nort Amérika un bahada leve di 1% a keda registrá.
CTB i MEO ta hasi uso di e modelo ‘Turistika’, pa kalkulá e kresementu ekonómiko generá for di industria di turismo. Durante e promé shete lunanan di 2016, sektor di turismo a generá un impakto direkto di 535.63 mion florin pa nos ekonomia lokal. Turistanan prosedente for di Europa a generá un total di 272.09 mion florin kual ta 51% di e totalidat. Nort Amérika, Sur Amérika i otro regionnan a generá respektivamente 120.30, 109.56 i 33.67 mion florin.
Turismo di estadia na luna di yüli 2016
Europa, e region for di kua nos ta risibí mas tantu turista ta representá un kantidat signifikante di 47% di tur bishitante pa Kòrsou. For di e region aki Kòrsou a risibí 17.367 turista kompará ku 17.183 na yüli 2015. E situashon geo-polítiko na Turkia, Egipto i Tunesia a influensha e patronchi di biahe den Europa konsiderablemente. Na kuminsamentu di e lunanan di zomer tabatin un kambio grandi kaminda biaheronan a kuminsá skohe pa bai Spaña, Portugal, Ibiza lokual a resultá den preisnan haltu pa e destinashonnan aki. Pa e motibu aki nos ta mirando kresementu pa destinashonnan den Karibe for di mayoria suidat den Europa. Hulanda, a nota un bahada leve di 1% ku un total di 13.955 turista na yüli 2016 kompará ku 14.159 na 2015. Luna di yüli na Hulanda ta e luna den kual mayoria famia ta biaha durante e vakashon di zomer pa kual motibu esaki semper ta un bon luna. E bahada leve ku nos a eksperensia ta debí na e bon wer ku tabatin na Hulanda. Alemania ta mustra un kresementu di 9%. For di Bèlgika un kresementu di 53% a keda registrá. E kresementu for di Bèlgika ta komo resultado di e situashon geo-polítiko i tambe e echo ku TUI a lansa un asina yama ‘Curaçao program’ kaminda ta inkorporá e preis di trein for di Bèlgika pa Schiphol den e preis di tíket.
Turismo di estadia for di Nort Amérika na luna di yüli a registrá un kresementu leve di 2% ku un total di 5.675 turista kompará ku 5.583 na yüli 2015. Estádos Unídos a registrá un kresementu di 7% miéntras Canada a konosé un bahada di 29% kompará ku yüli 2015. E bahada aki a keda kousa dor di un dòler kanades debil i tambe e echo ku yüli e aña aki tabatin 4 buelo kompará ku 5 na aña pasá. Aktualmente konforme e rekomendashonnan stratégiko di e Plan Maestro pa Turismo 2015 – 2020, sektor di turismo ta desaroyando plannan riba término kòrtiku i largu ku e meta pa aselerá e kresementu di turismo for di region di Nort Amérika partikularmente Estádos Unídos.
Region di Sur Amérika a konosé un bahada di 6% na yüli 2016 ku un total di 8.628 turista di estadia kompará ku 9.177 na 2015. Venezuela ta keda un merkado vulnerabel registrando un bahada di 16% miéntras Colombia a registrá 2% ménos turista na yüli 2016. Brazil a konosé un kresementu pa di 3 luna konsekutivo. E kantidat di turista di estadia registrá ta mustra un kresementu di 19%.
Karibe a registrá un bahada di 4% na yüli 2016. Un total di 3.423 turista a bishitá nos for di region Karibe e aña aki.
E kantidat di anochi ku e turista a keda riba nos pais na yüli 2016 a keda neutral. Un total di 331.392 anochi a keda registrá na yüli 2016. Region di Europa ta representá 64% di e kantidat total di anochi ku e turista a keda nos pais na yüli. For di Europa un total di 212.909 anochi a keda registrá. Region di Nort Amérika i Sur Amérika tur dos a registrá respektivamente 2% i 4% mas kantidat di anochi kompará ku yüli 2015.
Download e sifranan aki.


text:
E PBX Team a celebra Telephone Operator Day recientemente na La Cabana Beach Resort & Casino, na unda cu e team a wordo reconoci por medio di miembronan di gerencia pa tur nan trabao duro y dedicacion.
E
team tambe a wordo premia cu un bunita areglo di mata y cupcakes, felicitando
nan pa nan excelente trabao manera operadornan, manteniendo un sistema di
comunicacion fiho y habri pa henter e resort, incluyendo guests y asociadonan.
Un pabien ta bay n’e PBX Team pa tur nan logro y nan contribucion continuo den
e mision di e resort pa crea vacacionnan memorabel pa guests y doñonan, danki
pa semper ta on-call, semper cla pa enfrenta cualkier reto.


text:
AVION PRIVA
Segun vocero di aeropuerto Hendrik Croes, un avion priva a keda confisca dos siman pasa na Aruba, riba peticion di gobierno Mericano. “Pero e motibo no ta conoci pa nos” Croes a sigui bisa. Investigando mas aleu, OM su vocero a duna mas informacion. Segun Angela, a confisca e avion relaciona cu violacion di ley di aviacion. “No tin di haber cu oro ni placa, ni cu nada di tur loke ta circula den media actualmente” Angela a sigui bisa.
COMUNICADO
Algun rato despues, OM a manda un comunicado desmintiendo oficialmente e noticia di Venezuela, di e supuesto oro y placa cu lo a yega Aruba y cu lo tin detencion di 3 Venezolano. “E noticia aki den media Venezolano no ta basa riba berdad. Autoridadnan Arubiano nunca a tuma casi un tonelada di oro den beslag abordo di un avioneta Venezolano. E noticia ta falso” e comunicado a bisa entre otro. Algo cu for di dialuna, autoridadnan (gobierno y direccion di aviacion civil) a desmenti caba pa e portal aki.
MISTERIOSO
E caso pues ta keda misterioso, unda cu di un banda ta confirma finalmente cu enberdad tabatin un avioneta confisca, pero no ta uno cu lo ta envolvi cu oro ni placa. E noticia ta den proceso ainda.


text:
Durante e ultimo entrevista cu Sociaal Psychiatrische Dienst a bin dilanti varios situacion di salud mental. Di parti SPD, tur caso ta diferente, importante ta pa yega na e raiz di tur problema di comportacion cu ta influencia e mucha den e cambionan di actitud.
Tambe a tuma nota den casonan di video grames cu tambe ta afecta e condicion mental, caminda e mucha ta enfoca riba e wega, e perde na e parti social. Tin casonan di abuso den e hoben, sea fisico y sexual cu hopi biaha e mucha/ hoben tin un trauma grandi.
SPD ta purba di ta un oido, pa purba yega ne kern pa wak kico a pasa. Ta importante pa drecha relacion entre mama y yiu cu ta complica pa deal cu comportacion. Un otro punto cu nan a tuma nota cu den cifra di mama hoben, tambe ta hunga un factor den muchanan.
Hopi biaha den sistea ta trece casonan dilanti, caminda tin e tiener moeder, cu e mucha no ta wake manera un mama, y no tin respect pa su mama cual ta haci un comportacion negativo. A perde tur e norma y balor pa autoridad.
Actualmente tin 54 mucha cu ta den problema di comportacion cu no a yega den man di husticia, pero ta cumpli cu behandeling. Nan ta trahando cu e otro departamentonan pa asina duna guia pa e hobennan y famia cu mester pa ataca e problema.


text:
Oranjestad, ARUBA - 10 di juni 2020
Despues di deliberacionan intenso y extenso hiba entre Gobierno y tur instancia concerni cu salud y turismo, a tuma e decision pa habri frontera di Aruba den forma gradual. Hunto cu e decisionan cu a jega na dje a prepara tur medida di control y seguridad necesario pa limita e riesgonan di Covid-19 mas cu ta posibel.
15 di Juni, 2020; lo habri e “Bubble ABC” cual ta encera; Aruba, Boneiro y Corsow. Lo por biaha entre e islanan aki di Reino Hulandes den Caribe sin cu mester bay den cuarentena pero haciendo medische screening of test ora di jega.
1 di Juli, 2020, lo habri frontera pa Europa, Canada y Caribe cu excepcion di Republica Domincana y Haiti.
10 di Juli, 2020 ta habri pa henter Merca.
Por lo pronto no tin fecha pa habri pa Centro America, Sur America, Republica Domicana, Haiti y Mexico. Tur pasahero y recidente cu lo jega Aruba procedente di e paisnan acorda cu lo habri frontera pa nan lo wordo getest na Aeropuerto di Aruba cu excepcion di esnan cu escoge e incentivo cu Aruba ta brinda pa haci test den exterior, for di caminda nan ta inicia nan biahe. Tur turista y recidente cu test na Aruba lo tin cu keda pendiente 24 ora pa haya su resultado. Esnan cu test positivo, pues tin sintoma lo tin cu bay den isolacion na un sitio special pa esaki, recidente positivo lo tin cu bay den isolacion na su cas. Esnan cu ta compaña e turista cu a test positivo lo tin cu bay den cuarentena. Aruba tin un seguro special pa e turista cubri su gastonan.
Cu e desicionan tuma aki Aruba lo cuminsa ricibi alrededor di 2000 turista pa siman y gradualmente esaki lo subi.


text:
WILLEMSTAD- 4 di sèptèmber 2019 – Ofisina di Turismo di Kòrsou (CTB) resientemente a konkluí un kurso di Servisio na Kliente kual a keda ofresé na un grupo di taksista. Durante un seremonia ameno, 29 taksista a risibí nan sertifikado despues di a terminá e kurso ariba menshoná ku éksito. E kurso di Servisio na Kliente a konsistí di e siguiente modulonan: Servisio na bo òrdu!, Komunikashon efektivo, Kon pa atendé den situashonnan difísil i Bai e ‘extra mile’.
CTB ta gradisí tur partisipante pa nan partisipashon aktivo na e seshonnan i ta konta ku nan lo bai hasi bon uso di e konosementu atkerí den nan trabou diario.


text:
Trump University a yega na areglo di 25 mion dòler ku èks studiantenan.
Trump University a yega na un areglo pa paga 25 mion dòler den tres kaso ku tin den korte relashoná ku e instituto di estudio. Èks studiantenan ku a kuminsá ku dos kaso kolektivo lo haña un gran parti di e suma ei. Ku e areglo tur e kasonan den korte kontra Trump University ta for di mesa. Algun siman pasá, abogadonan di Trump a pidi pa posponé e tratamentu te despues di inougurashon di Trump komo presidente nobo di Merka. E èks-studiantenan ta haña ku nan a keda gañá ku pretekstonan falsu pa partisipá na un estudio den kuá un grupo chikí lo a siña tur e sekretunan tokante kon pa hasi negoshi di Donald Trump. E èks studiantenan ta menshoná ku nan a paga e universidat 35.000 dòler pa nan patisipashon. Segun dokumentunan di korte, Trump tabatin 93% di Trump University den su poder i outoridat riba e kosnan di mas importante. Donald Trump a rechasá esei i a duna di konosé ku el a laga na otronan pa tuma desishon. Según Eric Schneiderman, e prokuradó general di New York ku a kuminsá e kaso, tin mas ku 5000 persona ku a bira víktima di e estafa, ku a kosta masomenos 40 mion dòler.


text:
ORANJESTAD- 14 augustus 2021. Segun resumen di awe 128 persona a recupera y un total di 102 caso nobo di COVID-19 a keda registra cual 17 ta turista y 85 ta residente. E cifranan aki ta representa un 'Positivity rate' bou di nos residentenan di 24%. Cantidad di casonan activo di COVID-19 pa awe ta 1151 y cantidad di fayecidonan relaciona cu COVID-19 a aumenta na 116. Forsa na famia di e fayecido.
Datos ta ilustra subida di casonan nobo cu un average semanal di 125 caso pa dia y un average di 'positivity rate' semanal di 31% pa dia.
Hospital tin actualmente 52 persona interna di cual 7 ta den ICU, 41 riba piso general, 3 riba piso di maternidad (hende muher na estado) y 1 riba pediatria.


text:
Despues di kambio di nos konstitushon na 1948, riba 17 di mart 1949 pa promé biaha tur hende na Kòrsou por a bai urna i vota pa tur su representantenan. Un logro grandi den e lucha pa emansipashon polítiko. Den kuadro di komemorashon di e fecha aki mi kier a kontribuí ku algun opservashon i pensamentu.
No ta bèrdat ku hende muhé promé ku 1949 no tabatin derechi di voto. Korekto ta ku hende muhé no tabata tin derechi di voto aktivo (actief kiesrecht) promé ku 1949. Pues hende muhé no por a vota pa un kandidato. Sinembargo for di 1937 hende muhé tabatin derechi di voto pasivo (pasief kiesrecht). Pues hende muhé for di 1937 por a keda postulá komo kandidato riba un lista, basta ku e tabata kumpli ku e mesun rekesitonan vigente pa hende hòmber.
E lucha pa derechi di voto no a kuminsá ku Dòktor da Costa Gomez, pero na 1869 tempu ku e promé miembro di koló di Koloniale Raad, Généreux Jacob Richard de Lima a pidi pa derechi di voto pa Yu di Kòrsou. Despues di Sr. de Lima tabata Abraham Mendes Chumaceiro i e promé agrupashon (semi)polítiko di nos pais, Curaçaose Vrijheidsbond, ku a sigi hiba e lucha aki.
Katólikonan no tabata konsiderá pueblo sufisiente madurá pa votomentu universal. Frater Radulphus klaramente a formulá e pensamentu aki bisando: “Ku hòmbernan mes no ta reip, ta kon por papia di votamentu pa hende muhé”? (Hendrik Pieters Kwiers den Ideal Polítiko di Dr. da Costa Gomez). Esaki tabata e rason prinsipal ku Dòktor a bandoná Partido Katóliko.
Mester rekonosé e Damanan di Djarason ku a kana kas pa kas pa kolektá firma di hende muhé, pero tambe pa eduká tokante di nos sistema demokrátiko i responsabilidatnan ku ta bin ku derechi di voto. Un petishon di mi na Gobièrnu di Kòrsou pa onra e Damanan di Djarason, no a prosperá. Un di e kosnan mas impaktante pa mi tabata na 2007 ku mi a akudí na entiero di un pionero di Damanan di Djarason (mi no ta menshoná su nòmber) i ku no tabatin ni sufisiente hende pa karga su kaha hiba santana!
Na mes momentu ku nos wak atras, mester evaluá kon durante tempu nos a atendé ku nos derechi di voto. Kon bin partidonan ta pone hende sin konosementu i asta ku antesedente kriminal riba lista pa nos skohe komo nos representante? Ta tempu pa introdusí rekesitonan mínimo pa un hende subi lista? Kon nos ta pone mas garantia pa evitá bendementu di voto? Ta tempu pa nos laga residentenan legal di Kòrsou sin nashonalidat Ulandes tambe vota? Pa nos demokrasia keda relevante e mester respondé na e nesesidatnan di awor. I mas importante, nos mester kuid’é. Ta di lamentá konstatá ku e pio enemigu di e lucha di emansipashon polítiko ta nos mes.
Istanbul, Turkía


text:
Nan prome punto di preocupacion ta e falta di siguridad den cual nan mester ehecuta nan trabou di recoge sushi den un temporada hopi dificil ora cu tin coronavirus. For di inicio di siman caba nan a pidi pa mas proteccion ya cu nan ta haya solamente un sanitizer pa haci nan mannan limpi.
Despues di nan demandanan haci diamars ultimo, no a mira ningun cambio, ni sikiera a papia of scucha nan. Esey a pone pa dicidi di bay den accion na momento cu a subi warda awe mainta. Tur esaki na momento cu e director nobo a cuminsa cu su prome dia di trabou Anko Koopmans.
E trahadonan a bisa cu nan no kier tende nada y kier mira Minister Marisol Lopez Tromp yega na e sitio. Nan a expresa cu lo keda para pafo di e edificio te ora cu nan haya mas proteccion y presencia di e mandatario na e sitio.
Por ehempel, nan a scucha cu Gobierno ta bisa pa protege esnan cu malesa cronico, y si esaki mester wordo aplica na Serlimar, ta mas cu mita di e departamento lo bay cas y servicio no por sigui. Pio sin proteccion. Hasta nan a denuncia cu despues di nan accion, a constata cu despues cu e trahadonan disgusta a bisa cu no ta recoge sushi te ora cu yega na un solucion, otronan a subi truck toch tras di nan lomba.
Pero banda di esaki, un grupo di trahado a haya carta for di Minister cu no ta renoba nan contracto. Un trahado fiel cu semper a cumpli, nunca a bay AO, a haya notificacion diabierna cu entrante dialuna e no tin trabou mas. “E weganan aki mester caba,” un di e trahadonan, Yuri Schwengle a comenta.


text:
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
CERA RONTONDE COMPLETO
Mientrastanto a splica tambe cu diamars 4 di oktober 2022 lo cera for di e rotonde direccion Noord pa haci e ultimo ahustacionnan riba e lomba di cacho y esaki lo wordo cera entre 7’or di mainta te 12’or di merdia. Ruta di desviacion pa areanan di hotel/Noord lo ta via J.E. Irausquin Blvd of Palm Beach. Por fabor tene cuenta di e ceramento diamars dia 4 di oktober 2022.


text:
Bo ta casa den e Sacramento y toch bo ta sigi den adulterio. Bo no tabata sa cu pa Dios bo ta keda casa te na morto y Dios no ta reconoce divorcio. Bo a divorcia pa haya mas libertad y bo ta haci’e consiente. Bo no por ta sigi ganja cu bo ta un cristian y cu bo no a haci nada malo, pasobra esey ta bisto y den claridad. Bijbel 1 Corinthionan 6: 9 y 10 ta bisa, cu ningun hende cu ta comete of biba den e pika di adulterio, nan lo no drenta den e Reino di Dios, pasobra e ta un pika grandi. Bo no por ta pretende y bisa cu bo a confesa, pero toch bo ta sigi cu e amistad y bo ta sigi haci adulterio. Tambe bo no tabata sa, cu unabes cu bo consulta cu un bruha, bo ta bira lomba pa Dios, bo ta laga bo fe den Dios un banda y bo ta haci un pika mortal condenabel. Bruhanan ta discipelnan di satanas y e demonionan ta keda rond di bo, pasobra bo mes a yamanan consientemente. Bo a cay den trampanan di perdicion y toch bo ta sigi kere cu bo no a haci nada malo. Bo no tabata sa, ora cu bo ofende Dios cu tur e pikanan grandi y mortal aki, bo ta perde tur e gracianan di Dios, bo ta perde tur e donnan di Dios, bo ta perde e sabiduria y e talentonan di Dios y bo tin di cuminsa full di nobo. Bijbel 1 Corinthionan 10: 21 y 22 ta bisa, ta con bo por bebe for di copa di Senjor y di e mesun tempo bo ta bebe di e copa di e demonionan? Ta con bo por participa na e mesa di Senjor y tambe di e demonionan? Acaso bo kier provoca e rabia di Senjor? Bo no por ta bay Misa pa hende mira bo y alavez bo ta sigi haci pika. Bo no por ta papia di Cristo-Hesus y alavez bo ta sigi haci pika. Bo no por ta den grupo di oracion y alavez bo ta sigi haci pika. Bijbel Revelacionnan 21: 6 – 8 ta bisa, ningun di e cobardenan, ningun di esnan infielnan, ningun di esnan den bruheria, ningun di esnan sacadornan di mentira etc., nan lugar lo ta den tanki di candela y di azufre.
Un mensahero di Dios.


text: Diadomingo mainta a drenta informe di cu un homber di edad a cay for di brug na Wayaca Residence, mesora a dirigi tanto polis como ambulans na e sitio. Na yegada di e patruya ambulans mes tabata na e sitio caba atendiendo e victima caba. Segun por a compronde e victima kende ta un homber di edad cu tabata canando den e residencia, na un dado momento ela ser intimida pa algun cacho inofensivo cu a cuminsa blaf e y e homber a “freak out” perde balans y a cay repentinamente for di e brug for di un haltura di mas di 2 meter. E doño di e cachonan cu tabata canando cu nan mesora a bati alarma y a duna ayudo na e victima. Ambulans a atende e victima y a transporte pa hospital. Lo ta bon pa na e tipo di brugnan asina pone vangrails pa asina evita cu hende por djies cay for di e brug.


text:
ORANJESTAD, Aruba
Na tur e residentenan cu a bin di biahe den e 2 simannan cu a pasa. Ta pidi boso pa mantene boso mes den cuarentena. Esaki ta nifica cu boso mester mantene boso mes aisla of aleha for di otro personanan.
- No sali for di boso cas
- No bishita lugar publico
- No haci bishita
- No ricibi bishita
Personal di DVG ta tumando contacto telefonicamente cu boso uno pa uno. Nos ta pidi boso comprencion y colaboracion den e periodo di crisis cu nos ta confrontando.
Hunto nos tin pa lucha contra e transmision di Corona virus.


text:
ORANJESTAD: Siman pasa hunto cu Prome Minister di Aruba sra. Evelyn – Wever Croes nos a reuni cu Presidente Harris Pastides y representantenan di University of South Carolina (USC) riba e colaboracion entre Universidad di Aruba y USC. E ta un colaboracion riba tereno di turismo y hospitality pa nos studiantenan cu ta continua nan estudio na Merca.
Minister Endy Croes a sigui bisa cu durante e reunion a elabora riba e estudio di ‘Sport Management’ cu University of South Carolina ta domina exitosamente pa asina sondea e posibilidad pa por cuminsa cu un estudio riba ‘sport management’ den un intercambio cu e Universidad. Den parti di organisa eventonan deportivo University of South Carolina tin un tremendo programa. A intercambia idea pa mas memey di aña 2022 nan por manda algun di nan representantenan Aruba pa asina nos por duna un seminario na nos hendenan con pa organisa eventonan deportivo na un manera mucho mas profesional. ‘Nos lo sigui explora mas colaboracion riba e tereno di enseñansa y deporte’, e Mandatario a finalisa.


text:
ORANJESTAD,Aruba
Recientemente Minister President y Minister Maduro a ricibi bishita di cortesia di e Embahador Nobo di Union Europeo na Guyana, sr. Ponz-Canto cu ta encarga cu Guyana, Surnam, Aruba, Boneiro, Corsow, Saba, St. Barthelemy, St. Eustatius y St. Maarten. Durante e encuentro Minister Maduro den calidad di Territory Authorizing Officer a gradici e Embahador pa e yudansa di Fondo di Desaroyo Europeo cu Aruba ta hayando pa concretisa e facultad SISSTEM, cu a inicia na september 2019 na nos Universidad di Aruba. Alabes e mandatario a informa e embahador di Union Europeo cu nos Museo Arkeologico cu tambe ta financia cu fondonan di desaroyo Europeo a habri su portanan bek na november 2019 y ta bek den funcion. A combersa tambe riba e cambionan cu ta bin den e instrumento financiero nobo cu e Fondo Europeo lo usa post 2020.
Na final di e reunion Minister Maduro a gradici sr. Ponz-Canto pa su bishita y a dese’e hopi exito den su funcion.


text:
81 partido ke partisipá den elekshon na Ulanda.
Ochentiun (81) Partido Polítiko a registrá pa e próksimo elekshonnan dia 15 mart na Hulanda. Dia 3 di febrüari, nan ta tende si nan por partisipá na e elekshonnan. Den e kaso ei, nan mester entregá nan lista di kandidatonan i otro dokumentunan. Konseho di Elekshon (Kiesraad) ku ta e urna elektoral sentral, ta anunsiá riba e e dia ei si e partidonan ku a dunan nan nòmber, ta kumpli ku tur kriteria. Partidonan ku keda rechasá, por apelá ainda.
E Konseho di Elekshon ta kontrolá por ehèmpel si huntu ku e lista di kandidatonan di partidonan nobo, tin sufisiente deklarashon di sosten, sino nan lo keda desaprobá.
Ademas kada kandidato mester duna un deklarashon ku e ta di akuerdo ku su nòmber ta riba un lista. Djamars 31 di yanüari, tur partido ta tende si tur formalidat ta na òrdu. E orei tambe Konseho di Elekshon ta menshoná kua ta e partidonan ku a entregá su lista.
Na elekshonnan anterior na 2012, tabatin 21 partido ku a partisipá for di e 48 partidonan ku a registrá. E biaka aki tin 81 partido ku ke laga registrá nan mes pa elekshonnan di mart 2017. Na elekshonnan di 1994, por a vota riba 26 partido i na 2002, 17 partido.
Tin un kos sí, esta si mas ku 32 partido partisipá na elekshonnan di 2017, esaki lo nifiká ku no por uza e “stembiljet” aktual di un banda so. Den e kaso ei Konseho di Elekshon a proponé pa laga imprentá un “stembiljet” di 70 pa 100 sèntimeter, pero ei riba tin lugá pa no mas ku 44 partido, sino e formulario ei tambe lo resultá demasiado chikí.
Na 1922, 43 partido a partisipá na elekshonnan na Hulanda.


text:
Oranjestad-Siman pasa Minister Yrausquin a reuni cu e Comicion Financiero di Parlamento riba e presupuesto di nos Pais pa 2014 cu ainda no a keda entrega na Parlamento pa su tratamento. Pa acelera e proceso y pa evita di contesta hopi pregunta durante di e debate publico, Minister Yrasuquin a haci entrega di un nota financiero cu ta duna un bista riba e presupuesto 2014. For di e documento aki y for di e informacion brinda door di Minister Yrausquin ta sali na cla cu Gabinete Eman tin un problema severo cu falta di likidez y mester bay fia placa urgentemente pa por cumpli cu su debernan. Na su turno e falta di likidez aki ta significa cu Gobierno lo pasa medida riba Pueblo pa yega na fondo.
Den un caso asina nos ta di opinion y ta sugeri pa e Minister di Finanzas ta esun cu mester por conta cu e fondonan genera pa turismo pa por sauvisa e problema di likidez di Gobierno. Di e manera aki e Pueblo ta keda scapa di mas medida.
Na hopi ocacion nos por scucha nos Minister Yrausquin bisa cu e ta habri pa sugerencianan di opocicion pa yuda drecha e situacion financiero di nos Pais. Nos di opocicion na varios ocacion a splica e mandatario cu e solucion pa nos finanzas publico ta riba mesa desde 2007 caba y tabata wordo implementa caba pa Gabinete Oduber.
Ta Gabinete Eman no kier realisa esaki y a cambio a bay sinta experimenta y gasta fondonan publico cu a pone cu awe nos Pais ta technicamente bancarota caba. Den e reunion siman pasa cu Minister Yrasuquin, e mandatario a bolbe haci peticion na opocicion pa yude soluciona e crisis cu Gabinete Eman a hinca e Pais aki aden.
Y aki atrobe opocicion a mustre cu parti di e solucion ta bou di su mesun nanishi.
Como cu den tempo di guera no tin Misa, nos a seguri Minister Yrausquin pa laga e fondonan cu ta wordo genera pa tursimo drenta bek den e caha di Gobierno pa asina suavisa e problema di likidez cu Gabinete Eman ta pasando aden.
Ta conoci cu e fondonan genera di por ehempel roomtax y ticketlevy ta bay den e fondo special di Tourism Product Enhancement Fund (TPEF) cu ta wordo administra pa Minister Otmar Oduber y for di eynan ta wordo destina solamente pa proyectonan cu tin cu haber cu turismo. Awor cu Gabinete Eman tin problema severo cu likidez ta mas cu husto cu e fondonan aki di turismo wordo destina pa e fondo comun di Gobierno y for di eynan nos Minister di Finanzas a base di prioridad dicidi riba e fondonan aki. Pasobra no por ta asina cu den un solo Gobierno, e Minister di Finanzas no por conta cu fondo, mester bay fia placa y paga interes riba dje y mester pasa medida riba Pueblo pa yega na fondo, siendo cu nos Minister di Turismo ta sinta riba un sero di placa.
Nos ta spera cu nos Minister di Finanzas por tuma e sugerencia aki y haci algo cune. Na fin di dia e sugerencia aki ta na bienestar di nos Pais y ta scapa Pueblo di wordo suta cu mas medida. Nos ta spera cu nos Minister di Turismo por ta solidario cu e Pueblo di Aruba y compronde cu den tempo di guera no tin Misa.
E placa genera pa e unico pilar economico di nos Pais mester por wordo reparti hustamente, specialmente awor cu nos Pueblo ta wordo confronta cu yen di medida debi na e crisis cu e mesun Gabinete Eman a traha. Pesey si nos Minister di Turismo su compromiso ta cu Aruba, e mester laga nos Minister di Finanzas conta cu e fondonan genera pa turismo pa asina por suavisa e problema di likidez di Gobierno na bienestar di nos Pueblo.


text:
GOBIÈRNU DI KÒRSOU TA RENOBÁ KOMBENIO DI ATMINISTRASHON KU FUNDASHON MARSHE
MINISTERIO KONSERNÍ DESAROYO EKONÓMIKO
GOBIÈRNU DI KÒRSOU TA RENOBÁ KOMBENIO DI ATMINISTRASHON KU FUNDASHON MARSHE
PUBLIKÁ RIBA 24 NOVÈMBER 2022
Willemstad- Djaweps, 24 di novèmber Minister di Desaroyo Ekonómiko, Ruisandro Cijntje, a renobá e Kombenio di Atministrashon (Beheerovereenkomst) ku Fundashon Marshe na nòmber di Gobièrnu di Kòrsou. Di parti di Fundashon Marshe, e kombenio a keda firmá pa señora Liezelot Braaf kende ta direktor aktual di e fundashon. E Kombenio di Atministrashon akí ta enserá e derechi i debernan di tantu Fundashon Marshe komo di gobièrnu pa ku maneho i operashon di e edifisionan di gobièrnu ku ta keda usá pa aktividatnan di marshe den Sentro di Siudat, esta Plasa Nobo, Plasa Bieu i Plasa Otrabanda. Esaki ta inkluí tambe áreanan di marshe den sentro di siudat kaminda tin stènt òf otro konstrukshonnan ku ta pertenesé na gobièrnu, manera Sha Caprileskade. Den e Kombenio di Atministrashon akí a inkluí tambe e palabrashonnan ku a keda hasí entre MEO i Fundashon Marshe pa medio di un desishon di Konseho di Minister fechá 22 di mart 2017. Den e desishon akí, e Konseho di Minister a bai di akuerdo pa amplia e tareanan di Fundashon Marshe di tal forma ku nan ta responsabel pa supervisá tur standplaats, inkluyendo standplaats pa artista, i tambe bendementu di produkto di forma ambulante (venten) den sentro di siudat, pa asina hasi sigur ku tantu personanan ku tin un standplaats komo bendedónan ambulante ta kumpli ku loke ta stipulá den nan pèrmit.
Huntu ku esaki, e tareanan regular di Fundashon Marshe ta enserá, entre otro e responsabilidat pa mantené e diferente edifisionan i áreanan di marshe den sentro di siudat i tene nan limpi, atraé hürdónan nobo pa e espasionan i stèntnan ku bira bashí, sera kontratonan di hür ku e usuarionan i kobra plaka di hür mensualmente pa e uso di e área/sitionan di marshe den sentro di siudat, i duna guia na e (potensial) hürdó. Tur esaki ku e meta pa stimulá aktividatnan ekonómiko den sentro di siudat, i duna empresarionan mikro i chikí un espasio pa por start nan negoshi i e apoyo nesesario pa despues nan por sigui krese i amplia nan negoshi.
Konforme e Kombenio di Atministrashon, MEO ta responsabel pa trabounan di mantenshon na e edifisionan. Aktualmente MEO a kuminsá ku e proseso di destaho públiko pa por skohe un kontratista pa hasi mantenshon na Plasa Nobo, usando fondonan ku Minister Cijntje a logra atkerí.
Na aña 2018 Gobièrnu di Kòrsou ya a firma un Kombenio di Atministrashon ku Fundashon Marshe. Despues di evaluashon di e temporada ku a pasa, tantu Gobièrnu di Kòrsou (MEO) komo Fundashon Marshe a konsiderá deseabel pa kontinuá ku e loke a keda kumbiní, tresiendo mas ku klaro adaptashonnan kaminda ta nesesario den e kombenio nobo, basá riba e resultado di e evaluashon i tambe riba desaroyonan nobo. E Kombenio di Atministrashon nobo ta bálido pa un periodo di tres (3) aña.


text:
Siglo 18
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Siglo 18 (tambe siglo diesocho òf siglo XVIII) ta kuminsá dia promé di yanüari 1701 i ta kaba dia 31 di desèmber 1800. E ta e di ocho siglo di e dos milenio den kalènder gregoriano. Den historia oksidental e tambe ta wòrdu yamá Siglo di Luz, debi na e nasementu di e movementu intelektual konosí komo Iluminashon.
Durante siglo 18 elementonan di e pensamentu di Iluminashon ta kulminá den e revolushon merikano, esun franses i esun haitiano. Durante e époka aki e benta di katibu i trafikashon di hende ta ekspande pa e kostanan atlántiko, miemtrastantu disminuyendo na Rusia, China i Nort i Sur Korea.[1][2] Riba tereno polítiko ta surgi kambionan enorme, partikularmente durante e último dékada. Revolushonnan ta kuminsa reta e legitimidat di e strukturanan di poder di monarka i aristokratnan, inkluso e struktura i kreensianan ku tabata sostené e komersio di katibu. Na Gran Britania e Revolushon Industrial ta inisiá, kondusiendo na kambionan radikal den sosiedat i den medio ambiente.
Atake di La Bastille dia 14 di yüli 1789 tabata un evento ikoniko durante e Revolushon Franses


text:
Pa mayoria di e celebridadnan no ta existi un prijs demasiado halto pa paga, ora ta trata di mustra glamuroso y espectacular, Laga nos tira un bista riba e looks mas caro di tur tempo, pa esunnan cu e ta solamente un dia mas den nan bida.
Lupita Nyong’o
Na 2015, Nyong’o a mustra fabuloso den e shimis largo di Calvin Klein, elabora cu 6.000 perla. E ‘showstopper’ cu Lupita a luci na entrega di Oscar ta calcula na $ 150,000.
Audrey Hepburn
Na entrega di Oscar na 1954 na New York, Audrey Hepburn a bisti e shimis aki ‘tea-length’ di Givenchy. El a ser bendi pa poco menos cu $ 131,300 na 2011.
Princess Diana
Prinses Diana a bisti e shimis di chiffon di seda di Catherine Walker tres biaha: pa un retrato, estreno di opera y ultimo na Film Festival Cannes. El a ser subasta pa mas di $ 137,000.
Elizabeth Taylor
Na 1970 e ‘timeless’ beauty Elizabeth Taylor a bisti e shimis aki di chiffon pa entrega di Oscar. Y na 1999 el a ser bendi pa $ 167.500.
Cate Blanchett
Na Oscar di 2007, Cate Blanchett a luci un shimis di Armani Prive den plata ‘one-shoulder’, tur e briyo aki di cristal di Swarovski ta bal $200.000
Beyoncé
Ta ser bisa cu ‘cada’ perla di e Met Gala custom-made latex dress di Beyoncé a costa entre $ 6,000 y $ 8,000. No sa e prijs exacto di e shimis aki.
Paris Hilton
Hilton a uza e shimis aki di August Getty, cu su prijs ta $ 270,000, yena cu 500,000 cristal di Swarovski na Hollywood Beauty Awards.
Amal Clooney
E diseñador Oscar de la Renta a crea e impresionante shimis cu Amal a bisti dia cu el a casa na 2014 cu George Clooney. E prijs: $380,000
Kate Middleton
E Dukesa di Cambridge su impresionante shimis pa su Boda Real na 2011, cu un cola elegante diseña pa Sarah Burton a costa $400.000.
Audrey Hepburn
E famoso shimis diseña pa Givenchy pa e pelicula Breakfast At Tiffany’s na 1961, a ser bendi na 2006 pa casi $80,000 menos cu 1 miyon di dollar.
Marilyn Monroe
E shimis diseña na 1961 pa Jean-Louis Berthaulto pa Marilyn Monroe su presentacion na Madison Square Garden pa ‘Happy Birthday, Mr. President’ na John F. Kennedy su fiesta di 45 cumpleaño. A ser bendi na un subasta pa $ 1.3 miyon.
Nicole Kidman
E shimis borda aki di Christian Dior Haute Couture cu Nicole Kidman a bisti 69th Academy Awards na 1997 a costa $2 miyon.
Jennifer Lawrence
Lawrence a luci deslumbrante na Oscars 2013 den e creacion aki Dior Couture. El a trompica mientras e tabata subi e trapinan pa ricibi su premio pa Best Actress. E prijs: $4 Miyon.
Marilyn Monroe
E famoso bisti aki cu a ser mira pa prome biaha den e pelicula ‘The Seven Year Itch’ na 1955, a ser subasta na 2011 pa $ 5,6 miyon.


text:
ORANJESTAD,Aruba
Quality Seal: Un programa di certificacion nobo pa negoshinan den e sector di Horeca
Diaranson anochi a wordo lansa un programa di certificacion nobo pa negoshinan cu ta brinda servicio y productonan di calidad. Minister Dangui Oduber su maneho y vision ta basa usando strategianan pa target y focus riba e bishitante afluente. Ministerio di Turismo ya pa varios tempo tin como objetivo pa focus riba bishitantenan cu un entranda anual di 150 mil dollar bai ariba. Shifting from volume to value ta sigura y salbaguardia tambe nos recursonan natural y alabes dunando nos mesun hendenan un miho calidad di bida. Pa por mantene e bishitantenan di calidad consistente lo mester keda eleva producto Aruba en general. Minister Dangui Oduber ta orguyoso di presenta un otro logro pa sigi engrandese e producto turistico mas ainda. Quality Seal lo tin como objetivo pa reconoce negoshinan local cu den un manera consistente ta brindando servicionan of productonan unico y di calidad halto. E tool aki lo encurasha negoshinan, vooral esnan den e sector di horeca pa usa “best business practices”. Den e manera aki negoshinan di calidad lo haya nan reconocimento mereci y asina tambe lo por wordo identifica pa e turista como un “high service, high quality” business. E meta ta cu pronto local y turista lo por cana rond y mira si un negoshi of instancia tin su quality seal bisando cu nan a pasa tur e check items nan riba calidad di producto y servicio brinda na nos turismo. Minister Oduber, ta enthusiasma pa wak e programa “kick-off” y ta spera solamente reaction positivo den e industria. Turismo ta nos forsa y driver principal


text:
ORANJESTAD, Aruba
Departamento di Impuesto ta participa na tur cliente cu mester paga impuesto di vehiculo di motor di aña 2020, cu su seccion di Servicio di Caha na oficina principal na Camacuri, lo ta habri diasabra awor dia 22 di februari pa brinda extra servicio. E orario di servicio ta: 9:00 am – 12:00 pm.
Riba diasabra lo brinda e siguiente servicionan:
1. Por paga impuesto di vehiculo di motor of otro tipo di impuesto. 2. Registra auto. 3. Entrega plach’i number di auto cu no ta den uzo. 4. Busca recibo (esnan cu a paga via banco).
Mester remarca cu no por haci pago di permiso di DIMAS. E servicio riba diasabra ta unicamente pa haci pago di impuesto.
Ultimo dia pa haci pago di impuesto di vehiculo di motor di por lo menos e prome mita di aña 2020, ta 28 di februari 2020.
Mirando cu esaki ta un temporada druk, Departamento di Impuesto ta haci un apelacion na tur cliente pa probecha y haci uzo di e posibilidad pa paga online of di e servicio extra aki cu ta wordo ofreci riba diasabra y pa no warda te na ultimo.
Acudi na oficina principal na Camacuri


text:
Jennifer Lopez ta bin ku álbùm nobo na spañó.
Pa otro aña e kantante latino Jennifer Lopez lo saka un álbùm na spañó, pero ya for di e aña akí e lo lansa e “single” di e produkshon, asina e revista musikal Billboard ta informá. E èks kasá di JLo, Marc Anthony lo produsí e álbùm. Na 2007 tambe, ta Marc Anthony a produsí e álbùm na spañó di Jennifer Lopez titulá “Como Ama Una Mujer”. Na 1999 e duo a hasta skor un hit grandi ora nan a kanta e tema “No Me Ames”, huntu. Segun Jennifer Lopez, e ta ansioso pa kuminsá e biahe musikal latino atrobe. “Mi ta asina kontentu i mi tin gana pa bolbe selebrá mi raisnan latino”, Lopez a bisa Billboard.


text:
Pronóstiko di tempu pa Kòrsou i bisindario bálido te djarason mainta 06:00 o.l., 15 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 15 di sèptèmber 2021.
Kompilá: djamars 14 di sèptèmber 2021, 05:00 o.l. (09:00 UTC).
Tempu: Por lo general parsialmente nublá i por lo general seku. Ta premirá ku por bira un dia basta kaloroso.
Temperatura máksimo lo alkansá 33ºC i temperatura mínimo 26ºC.
Solo ta sali 06:25 i ta baha 18:38 o.l.
Bientu: Varia entre nortost i suitost i suak; forsa 2 te 3 (7 te 19 km/ora, 4 te 10 nudo). De bes en kuando moderá den ráfaga; forsa 4 (20 te 30 km/ora, 11 te 16 nudo).
Situashon general: No ta antisipá masha desaroyo di nubianan signifikante den nos region i pa e motibu aki posibilidat pa áwaseru riba nos isla ta keda abou. Un fluho di bientu suak durante dia lo alsa e sintimentu di kalor.
Kondishon di laman: Generalmente trankil ku altura di olanan bou di 1 meter (3 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaweps mainta: Parsialmente nublá i no ta antisipá áwaseru signifikante.
Meteorólogo: Vrutaal.


text:
KRALENDIJK- E tres diputadonan den Kolegio Ehekutivo ta di opinion ku BonLab lo mester keda habrí. Esaki nan a trese dilanti den kombersashonnan e siman aki ku sekretario di Estado Maarten van Ooijen durante su bishita na Boneiru.
E diputadonan ta di opinion ku trahamentu ku un solo laboratorio lo hasi e isla vulnerabel. Nan a mustra entre otro riba e lokualnan ku a sosodé ku botikanan for di dia ku tur a kai bou di un solo organisashon, ku ta Fundashon Mariadal.
Peliger
Eksitensia di BonLab a bin na peliker na momentu ku ZVK a disidí ku nan no ke renobá e asina yamá zorgcontract ku ta sigurá e laboratorio di un fuente fiho di entrada.
Mester bisa ku ta parse ku BonLab ta e laboratorio ku ta wòrdu preferá komo laboratorio kompará ku esun na Fundashon Maridal. Tambe por nota ku mayoria hende –pa no bisa tur- ku ta empleá na BonLab ta hende lokal, kaminda esaki no ta e kaso na esun ku ta kai bou di Fundashon Mariadal.


text:
Den declaracion duna diaranson, lider di fraccion di MAS, drs. Marisol Lopez-Tromp a demostra cu ehempel con, contrario na loke coalicion ta vocifera, el a sigui e reunionnan teni tur e dianan aki den parlamento y p’esey e tabatin propiedad pa por a vota pro y contra e diferente mocionnan cu a bin dilanti. Un di e mocionnan aki ta atende cu problematica di suicidio den nos comunidad.
E parlamentario a bisa cu for di un principio el a splica pakico su fraccion no ta di acuerdo cu e procedura cu a cana pa loke ta trata presupuesto di Pais Aruba 2023. Loke gobierno a entrega como presupuesto y loke el a haya como conseho di Raad van Advies no ta di e mesun documento.
Mientras cu MAS a vota contra e presupuesto, tabatin tambe votacion riba diferente mocion. Un di e mocionnan ey ta relaciona cu caso di suicidio cu ta un problema mundial y na Aruba tambe mester dun’e atencion. E mocion ta pidi gobierno pa bin cu un plan multidisciplinario pa atende cu e problematica, ademas di conscientisacion riba e tema aki pa e bira un topico cu eventual por papia riba dje.
Pa e relato completo, lesa edicion di TREMPAN


text:
“Mi ta enfatisá ku un struktura nobo riba su mes no ta garantia pa bon gobernashon. Mas importante ku kualkier struktura di gobernashon ta kalidat i onestidat di e hòmbernan ku ta manehá e struktura”. — Sr. Josuah Cohen Henriquez (Shon Jossy), Presidente di Koloniale Raad na final di e último reunion di e instituto kolonial (31 di mart 1938).
Introdukshon
Riba 5 aprel 1938, 80 aña pasá, e promé Staten a remplasá Koloniale Raad ku a dura un total di 104 aña. Ku esaki nos historia di demokrasia parlamentario a start. E ta un sistema basá riba e pensamentu ku miembronan di parlamento ta representá e pueblo ku a vota pa nan i ku a delegá nan poder temporalmente (en prinsipio pa 4 aña) na e miembronan di parlamento. Demokrasia parlamentario tambe kier men ku e poder ehekutivo (Gobièrnu) ta dependé di e echo ku e por konta ku konfiansa di mayoria di e miembronan di parlamento. Sin e konfiansa aki Gobièrnu no tin un base di poder pa hasi su trabou.
Huramentashon di 14 miembro di Staten
Riba 5 di aprel 1938 un total di 14 miembro a tuma asiento den nos promé Staten. Di e 14 nan aki, solamente 10 a drenta via di voto popular. Nan tabata: Sres. I.H. Capriles; M.F. da Costa Gomez; A.W.J.M. Desertine; J.M.P. Kroon; E.C. Martijn i J. Rustige pa Kòrsou. Sres. J.R. Arends i J.M. De Cuba pa Aruba. Sr. J. De Jongh pa Boneiru. Sr. W.R. Plantz pa Islanan Ariba. Miembronan ku a keda apuntá pa Korona tabata e èks miembronan di e delaster Koloniale Raad: Sres. J.H. Sprockel; C.N. Winkel i S.A. Senior. Tambe a apuntá F. Ph. Bichon van Ysselmonde (hurista i miembro di direktiva enseñansa protestant). En total mester tabatin sinku miembro apuntá, pero na momentu di e promé Staten tabata falta pa apuntá e di sinku miembro.
Promé tarea Staten nobo: simplifiká Kiesreglement
Gobernadó Gielliam J.J. Wouters a hasi apertura di Staten 80 aña pasá i den su diskurso no a laga ningun duda kiko ta bai ta e prioridat di e kolegio aki: “Binnenkort zal de Staten een voorstel bereiken, beoogende een technische herziening van het Kiesreglement en het aanbrengen van wijzigingen o.m. ten doel hebbende het aantal kiesgerechtigden uit te breiden, de formaliteiten voor het bekomen van het bekwaamheidskiesrecht te vereenvoudigen en het lijstenstelsel in te voeren.” Realidat a mustra ku ta mas fásil papia di kambio ku logra kambio. E divishon feros den Staten, di kua nos lo papia despues, a stroba e proseso di kambio.
Dòktor da Costa Gomez ta onra un pilar di nos demokrasia
Moises Frumencio da Costa Gomez (Dòktor), miembro di Curaçaosche Rooms Katholieke Partij i sin duda e Miembro di Staten mas popular a skohe pa no pone fiesta pa selebrá nos promé Staten. Djis despues di instalashon riba 5 aprel 1938, Dòktor ta bai graf di Abraham Mendez Chumaceiro pa gradisí e pionero yu di tera aki di a hasi posibel e promé Staten di nos pais. Aki da Costa Gomez a bisa: “Moge het voorbeeld van Chumaceiro voor ons allen een krachtige spoorslag zijn om onze beste krachten evenals hij, aan de belangen van land en volk te wijden.” Chumaceiro mes a muri hopi aña promé ku e por a mira su soño bira realidat.
Un lucha largu
Nos demokrasia no a surgi di su mes pero a tuma hopi tempu, lucha i perseveransha di nos antepasadonan pa yega na e tipo di demokrasia ku nos tin awe. Anteriormente mi a skibi kaba riba e tema aki. Ku introdukshon di e Kiesreglement 1937, pa di promé biaha residentenan di e isla di Kòrsou por a bai urna. Pa por a vota bo mester tabata hende hòmber, mayó di 25 aña di edat, tin un salario anual di mínimo f 1,200, no debe belasting i tin 7 aña di enseñansa básiko. Si bo no tabata kumpli ku e rekisito di 7 aña di enseñansa básiko bo por a pasa un tèst na Ulandes pa midi bo kapasidat intelektual. E Kiesreglement tabata sumamente kompliká i kurioso. Por ehèmpel, hende muhé no por a vota, pero hende muhé si por a postulá su mes pa keda elihí. Pero kisas mas kompliká tabata e echo ku e sistema di elekshon no tabata konosé partido polítiko (ounke nan tabata eksistí) pero solamente kandidato. Pa kolmo, un hende na Kòrsou por a vota pa un máksimo di seis hende pareu durante di e elekshon aki. Na Aruba por a vota pa un máksimo di dos kandidato, na Boneiru i Islanan Ariba, pa un solo kandidato). Basá riba e rekisitonan di voto, solamente 5% di e poblashon di Kòrsou, esta 2,030 hende hòmber por a vota di kua 1,665 a bai vota riba 22 desèmber 1937. Na e promé elekshon a partisipá na Kòrsou kandidatonan di 4 partido polítiko: Curaçaosche Rooms Katholieke Partij, Curaçaosche Politieke Unie, Jong Curaçao Stroming en Curaçaosche Scheepvaart Maatschappij. Promé ku Chumaceiro tabata Sr. Généreux de Lima, e promé yu di tera di koló miembro di Koloniale Raad, ku riba 22 novèmber 1869 a pidi pa derechi di voto pa Yunan di Kòrsou.
Un Staten dividí 8-7
Dòktor a kue e palabranan di Gobernadó Wouters pa kambio di nos Kiesreglement tene duru. For di e promé dia e a start e proseso pa trese kambio ya mas hende, prinsipalmente esnan nasé riba e islanan, por a vota. E divishon den Staten, na un banda 8 miembro katóliko i e otro, 7 no-katóliko a demostrá di ta un faktor ku a debilitá kambio. Manera nos a mira, e Kiesreglement 1937 a pone ku masha poko masa yu di tera ku tabata katóliko por a vota, mientrás ku un kantidat grandi nasé na Ulanda i protestant si tabata kalifika sin problema pa vota. E élite protestant ku tabata tolerá e grupo hudiu (ku sigun nan no tabata papia Ulandes na drechi) a djòin forsa ku nan den Staten kontra di e mayoria di katólikonan. Mester bisa tambe ku bou di e katólikonan no ta tur hende tabata di akuerdo ku derechi di voto pa hende muhé. Frater Radulphus su palabranan riba votamentu tabata resoná: “Ku laga tur hende hòmber vota mes, Dios sa. Kòrda hende muhé”. Un petishon di Dòktor pa hasi e tèst intelektual pa por vota tambe na Papiamentu a keda rechasá pa un mayoria den Staten. Apesar ku a bin algun kambio chikí ku a amplia e kandidat ku por a vota, a dura te 1949 pa hende hòmber i muhé por a vota. E bataya pa trese kambio tabata duru pa motibu di e divishon religioso. Durante di e periodo aki e promotor di kambio, Dòktor, a asta keda kompará den reunion di Staten komo Hitler.
Despues di 80 aña: Tempu pa evaluá
Nos demokrasia no ta algu státiko ni perfekto. Lokual pues ta nesesario ta pa konstantemente traha pa perfekshoná e sistema. Un sistema den kua tur hende tin e libertat i abilidat di partisipá den elaborashon i atministrashon di regla/lei ku ta rigi institutonan ku ta goberná nan. Ta un obligashon pa nos keda perfekshoná nos demokrasia pa asina esaki duna kontesta satisfaktorio na nos sirkunstansia i retonan partikular. Demokrasia parlamentario ta respondé na nos nesesidatnan ainda? Portá mester pensa riba un demokrasia konstitushonal? Un kos ta sigur, nos no por simplemente kopia sistema di gobernashon di otro pais, ni maske kon bon e ta traha einan. Nos mester traha riba nos mes modelo. Final di kuenta ta sumamente importante pa nos realisá ku kualkier modelo demokrátiko ta kai o lanta ku e hendenan ku ta praktik’é. Pues nos no por pèrdè for di bista e importansia di invertí den e hende ku mester traha den e struktura.
Skopje, Macedonia


text:
Tradishonalmente den luna di òktober ta tuma lugá mundialmente un kampamentu di komunikashon yamá Jota Joti. Jota-Joti ta para pa Jamboree on the Air i Jamboree on the Internèt.
E aña aki e kampamentu aki ta e fecha 18 pa 20 di òktober 2019. Pa nos na Kòrsou Jota Joti tin un balor agregá. E ta un di e poko kampamentu nan den kual mayoria gruponan uniformá di Kòrsou ta topa otro i interkambiá.
Debí ku e kampamentu aki ta trata di komunikashon, Scouting Antiano tur aña ta invitá otro organisashonnan uniformá pa forma parti di e tremendo kampamentu aki.
Mas ku 300 scout, explorer I lider ku ta konsistí di Scouting Antiano, AJMG, AGPNA i JLB ta partisipá na e kampamentu aki.
E komishon ta konsistí di hóbennan di organisashonnan uniformá ku ta partisipá na e kampamentu, kual ta Scouting Antiano, AGPNA, AJMG i JLB.
Tema di e kampamentu pa e aña aki ta: “Ban komuniká nos kultura”
Nos lo focus riba e komunikashon verbal i no verbal a base e tema ya menshoná. Awendia teknologia i digitalisashon ta forma un parti importante di nos bida diario. Esaki no ta aki na Kòrsou so, pero mundialmente e ta un echo. Pa ku esei nos lo hiba nos hóbennan bek den tempu di nos antepasadonan den kua e pòstnan lo ta diferente forma di komuniká ku e hendenan di ántes tabata uza.
Meta
Komuniká i sera amistat ku otro i ku mas ku 220 pais i teritorionan rònt mundu, via sistemanan di komunikashon e.o., Radio Amatùr i Internèt. (Telefòn usando Apps, Facebook, Chat etc.)
Logra union i traha huntu den gruponan uniformá aki na Kòrsou
Siña di nos kultura, nos historia, instrumèntnan, kantonan i baile (manera di komuniká di antes).
Rebibá bek kampvuur
Hóbennan ta haña mas konosementu di formanan di komuniká/ekspreshon ku tabata wòrdu uza ántes, asina por balorá mas loke nan tin aktualmente
Komishon organisadó kier a pone énfasis riba e siñansa di historia di nos kultura den forma di komuniká i ekspresá. E parti aki di e aktividat lo bai bira hopi interesante den kual nos lo bai pone tambe un ambiente semi kultural.


text:
AJJC ku konferensia pa prevení i kombatí kriminalidat bou di hobennan
“Ta na henter un pueblo pa eduká un yu”
WILLEMSTAD – Djabièrnè 16 di mei último “Stichting Ambulante Justitiële Jeugdzorg Curaçao” (AJJC) a tene un konferensia pa mas o menos 60 diferente entidat ku ta traha riba tereno sosial, edukashon, enseñansa i hurídiko pa asina duna informashon tokante AJJC su tareanan, metanan i tambe pa stimulá un konvenio di trabou entre e entidatnan.
Durante e konferensia titulá “It takes a village to raise a child” a pone énfasis riba e 3 areanan di trabou ku AJJC tin kual ta Jeugdreclassering, HALT i Veiligheidshuis. Alabes a enfoká riba e importansia di traha huntu ku tur e entidatnan konserní pa asina logra e meta pa kombatí i prevení kriminalidat bou di hobennan na Kòrsou. E oradornan ku a trese un presentashon durante e konferensha tabata Fiskal señora mr. Ludmila Forbes-Vicento, miembro di e tim di maneho di SDKK señor Richenel Martina, direktor di AJJC señora Mildred Francisca i tambe trahadonan sosial spesialisá riba e area di Jeugdreclassering Viandrelica Narcisio i Jolissa Augusta. Por último Minister di Hustisia, señor mr. Nelson Navarro a lansa e wèpsait di fundashon AJJC kual ta www.ajjc.org.
Stichting AJJC
Dia 15 di novèmber 2011 e lei penal hubenil a drenta na vigor. Pa motibu di esaki Ministerio di Hustisia a skohe pa funda Stichting Ambulante Justitiële Jeugdzorg Curaçao (AJJC) na desèmber 2013 i pa febrüari 2014 ela bira operashonal. AJJC a keda enkargá ku e tareanan di Jeugdreclassering, Halt i Veiligheidshuis según tareanan stipulá den e Kódigo Penal Hubenil. E lei penal ta trata spesialmente kastigunan pa menornan di edat entre 12 aña i 18 aña ku a drenta den kontakto ku Hustisia. Den lei ta indiká ku Jeugdreclassering i Halt ta enkargá ku ehekushon di e leinan aki.
For di febrüari 2014 trahadonan di AJJC a kuminsá traha riba e diferente kasonan enkuanto menornan di edat ku a drenta den kontakto ku Polis i Hustisia i ku a risibí un medida. E medida ta nifiká ku Jeugdreclassering tin e tarea pa duna guia obligatorio na e hobennan. Meta di e guia ta pa nan kumpli ku nan straf i tambe pa minimalisá e riesgo di e menor di edat pa no kai mas den man di Polis i Hustisia. Den apenas 3 luna di tempu ya Jeugdreclassering tin un kantidat di mas ku 40 kaso di kua 70% ta kasonan aktivo.
Jeugdreclassering a inisiá un investigashon preliminar riba e profil di e hobennan ku ta bou di nan guia. For di e investigashon aki Jeugdreclassering ke saka entre otro e diferente tendensianan ku tin bou di e hobennan, haña un bista riba nan problematika, e orígen di e problema, e diferente faktornan di riesgo i nan situashon i ambiente sosial-emoshonal. Meta di e investigashon aki ta pa entre otro desaroyá métodonan aplikabel i pa duna un bista aktual di e problemátika di kriminalidat bou di hobennan. Jeugdreclassering lo publiká e resultadonan despues di finalisashon di e investigashon preliminar.
HALT ta para pa “E Alternativa”. Meta di Halt ta pa traha riba e parti preventivo. Halt ta pone èkstra atenshon riba menornan di edat ku ta òf por kore e riesgo di bini den kontakto ku Polis i Hustisia. AJJC aktualmente ta den e fase di preparashon pa hasi e parti aki operashonal.
Den e luna di aprel 2014 AJJC a kuminsá establesé kontakto ku diferente entidatnan importante pa asina por hasi HALT funshonal. Entretantu Universidat di Kòrsou lo kuminsá ehekutá un enkuesta bou di alumnonan i maestornan di grupo 8 (skol básiko) i di promé grado di skol avansá. E enkuesta aki ta pa duna un bista riba nan preparashon i desaroyo emoshonal, sosial i kognitivo di manera ku HALT por desaroyá trayektonan di guia. Entre tantu HALT a kuminsá traha riba 2 “test case” huntu ku entidatnan konserní.
Veiligheidshuis ta un nètwèrk entre partnernan riba e tereno hudisial, enseñansa i riba e tereno di kuido ku ta bini huntu pa atendé ku problemanan kompleho di e hóbennan menor di edat. E meta ta pa kombatí i prevení kriminalidat bou di e menornan di edat. E partnernan ta deliberá e kasonan i ta yega na un plan di guia pa huntu ehekutá esaki.
AJJC ta kere ku formashon no di nos hóbennan no solamente ta un tarea di Gobièrnu, despues ku su mayornan a kai afó, sinó ku e ta e responsabilidat di henter komunidat. “It takes a village to raise a child” (Ta na henter un pueblo pa eduká un yu) – Proverbio Afrikano.


text:
ORANJESTAD, Aruba- 3 di augustus 2017: Riba dia 2 di augustus ultimo, Duaneronan na aeropuerto internacional Reina Beatrix, a atende un homber di 56 aña di edad, procedente di China, pero biba na Aruba, cu tabata purbando pa biaha pa China. Prome cu el a baha, e pasahero a pasa na oficina di Duana pa duna cuenta di un suma di placa cu e lo biaha cune. Ora a atende for di unda e placa efectivo aki a bin, a surgi preguntanan cerca e Duaneronan, cu a opta e ora pa envolvi e Integraal Afpakteam Aruba. Despues di evaluacion, a opta pa Duana controla e pasahero aki miho.
Ora a conta e placa, a resulta cu ta un suma grandi di US$ 116,510,=. Mirando e declaracion di e pasahero haci na Aeropuerto, riba procedencia di e placa, a opta pa detene y entreg’e na Integraal Afpakteam bou sospecho di labamento di placa.
“Integraal Afpakteam Aruba” ta un cooperacion entre miembronan di Cuerpo Policial Aruba, Ministerio Publico, Servicio di Impuesto, Cuerpo di Aduana y Kustwacht. Tambe nos ta traha den cooperacion masha estrecho cu RST, FIU/MOT y e “Fusion Centre”. Hunto nos ta para mas duro, hunto nos ta forma un solo mokete: No por premia criminalidad! Bo tambe ta dispuesto pa coopera?


text:
E guardia civil a yuda 41 inmigrante cu tabata scondi den varios container di sushi y otro autonan na puerto di Melilla, cu intencion di drenta den forma ilegal na Spaña.
Segun informacion di siguridad, total di cuatro persona ta haya nan den un container di sushi fractura di recycle, e peliger di e luga caminda nan tabata y esfuerso pa por saca nan for di sushi lo dura 7 ora.
Otro persona a keda localisa paden di un saca hermetico di plastic cu ta contene producto toxico, concretamente ceniza volante cu procedente di un incinerator. Aunke e prome registro visual a teme pa su bida, el a duna conocemento ora nan a sake for di e cenizanan.
Pa dos luna di 2021, e guardia civil a localisa un total di 1781 persona na e zona di siguridad di puerto di Melilla. Hopi di nan, ta afirma for di instituto arma, ta pone den riesgo nan bida pa drenta landrando of scondi den auto of cualkier plataforma pa keda transporta na e peninsula.


text:
Minister Javier Silvania Moru bon dia. Poko poko pueblo di Korsou ta mira e fruta di nos trabou.
Minister Javier Silvania
Moru bon dia. Poko poko pueblo di Korsou ta mira e fruta di nos trabou. Exito tin hopi tata. Minfin i su team ta traha den silensio. Danki na e proyecto di compliance entrada di belasting a subi. Ta pesei Kabinete Pisas a tuma e desishon di draai bek den fase na un manera prudente e medidananan kontra ambtenar i gelijkgestelden. Gobiernu ta kumisa paga vakantiegeld e aña aki. Mas detaye colega minister Martina lo informa komunidad. Nos ❤ ta bati pa Korsou.


text:
Minister di Salud Publico na Hulanda, Bruno J. Bruins di 57 aña di edad a tuma su retiro awe for di Gabinete Rutte III di Gobierno di Hulanda representando partido VVD. E ta den posicion desde 26 di october 2017.
Kico ta motibo di su retiro no ta conoci. Pero ayera el a hera cay flauw durante un debate riba Coronavirus den Parlamento na Hulanda. A nota cu Parlamentarionan tabata cuestiona su maneho masha pisa, di kier permiti pa contagia e pais cu Coronavirus pa por crea un sistema imuun y asina eradica e virus. No ta tur Parlamentario ta na fabor di e pensamento aki y ta puntra e Minister si tur hende cu fayece lo keda riba su consenshi.
Ta pendiente mas den dia pa sa e motibo real dicon e mandatario a opta pa “benta serbete den ring” awe y bandona su funcion y asina tambe su responsabilidad na cabes di e trabounan pa cura e pais di Coronavirus.


text:
Kralendijk- Irvin Frans i Wernery Sambo dos kolega di otro resientemente a selebrá e echo ku binti aña pasa nan a drenta servisio di gobièrnu di Boneiru. òktober aña 1999 Frans i Sambo a kuminsá ku nan estudio pa bira ámtenar na e departamento di seguridat , Servisio Sentral di Vigilansia (SSV). Riba e fecha di 17 di desèmber mesun aña Frans i Sambo a pasa nan eksámen ku éksito, i pa 1di yanüari aña 2000 nan a bira ámtenar di seguridat asistente.
Aña 2005 Frans i Sambo a a haña e rango di ámtenar di seguridat promé klasse, durante nan trayekto den e kuerpo di SSV nan a traha na diferente instansia di gobièrnu. Na 10-10-10 nan a pasa pa e direktorado di Mantenshon di Òrdu i Seguridat komo inspektor B. Direktor di Supervishon i Mantenshon di Lei sr. Jair Tromp i Oswin Cristina hefe di departamento a dirigí palabra nan di felisitashon na e hubileonan i nan famia ku durante 20 aña a duna servisio na komunidat Boneriano. Tur dos a risibí nan sertifikado di rekonosimentu i e ènvelòp di gratitut.


text:
KRALENDIJK – Awe djaweps mainta a presentá den sala di korte e akusado Eugenio J.
Ta trata di un kaso kaminda e ta relatá na un montante di algu mas ku 10 mion dòler ku e tin ku bai responsabilisá pe. Hues S. van Lieshout a bisa Eugenio ku su abogado M. Vaders a pidi pa e tin poko mas tempu pa hasi investigashon den e kaso i pa e motibu aki no ta trata kaso awe. Pues ta duna chèns pa abogado atendé mas informashon i 30 di sèptèmber 2020 ta trata e kaso den korte. Esaki ya ta palabrá ku abogado M. Vaders, i awe no ta papia den profundidat di e kaso.


text:
WILLEMSTAD- 14 di sèptèmber 2021 – Den un ambiente ameno na Área di Rekreashon Marie Pampoen, Ofisina di Turismo di Kòrsou (CTB) a lansa su kampaña di konsientisashon titulá ‘Kòrsou ta dushi i limpi’. Nos por alkansá un pais limpi basta nos tur duna di nos parti. Limpiesa di Kòrsou ta nos tur su responsabilidat. P’esei lema di e kampaña ta: ‘Huntu nos ta tene Kòrsou limpi!’
Durante di e evento Minister di Desaroyo Ekonómiko, sra. Ruthmilda Larmonie – Cecilia a para ketu na e importansia di un Kòrsou limpi tantu pa nos mes komo habitante pero tambe pa e turistanan ku ta skohe pa bishitá Kòrsou. Sr. Hugo Clarinda, direktor athunto di CTB a duna informashon referente e trayekto di limpiesa ku tambe ta forma parti di e totalidat di ‘Kòrsou ta dushi i limpi’. E trayekto di limpiesa ta inkluí limpiesa di diferente área públiko, rotònde, plenchi i áreanan turístiko. Ehekushon di e trabounan di limpiesa ta tuma lugá den estrecho koperashon ku Selikor, GMN/LVV i DOW.
E promé fase di e kampaña di konsientisashon ‘Kòrsou ta dushi i limpi’ ta inkluí un video clip, spòtnan ku mensahe inspirativo, jingle i avisonan ku tep pa stimulá pa tene limpi. E jingle a keda komponé pa Xavier Navarro i e kantantenan ta Amos Balentin i Dibo Doran. E video clip i e spòtnan a keda dirigí pa Ryan ‘QD’ Navarro. E parti di bos tabata na enkargo di Jefterick Luciano. E promé 3 spòtnan inspirativo ta inkluí Clarita Pieter – Hagenaar di Uniek Curaçao, Frengely ‘Frengo’ Hooi di Selikor i Remyson Caldera di GreenKidz. Durante e lunanan benidero lo sigui produsí mas spòt i tambe videonan informativo ku e meta pa motivá nos pueblo pa tene nos pais limpi.
Pa mas informashon referente e kampaña bishitá e página di Kòrsou ta dushi riba Facebook i Instagram. Ban pa un Kòrsou, dushi i limpi. Huntu nos por!


text:
IQOS - Tabaku Keintá.
Alternativanan real. Satisfakshon di bèrdat.
Alternativanan realmente avansá pa huma, ku ta duna bo e sabor di satisfakshon i ta di ménos rísiko kompará ku sigaria.
Mihó opshon.
IQOS ta un mihó opshon en bes di sigui huma. IQOS ta emití un 95% ménos supstansianan kímiko dañino kompará ku sigaria.*
INFORMASHON IMPORTANTE: E no ta igualá nesesariamente un redukshon di riesgo di 95%. IQOS no ta liber di riesgo. *Redukshonnan promedio den e nivelnan di un variedat di supstansianan kímiko dañino (ekskluyendo nikotina) kompará ku e huma di un sigaria di referensia (3R4F).
Ta Mihó, ta dependé di nos.
Sin huma, ménos holó ku sigaria, sin impakto negativo riba e kalidat di airu interior*.
INFORMASHON IMPORTANTE: IQOS no ta liber di riesgo. *Fuente: Estudio di PMI realisá bou di standartnan di ISO stimulando senarionan real i basa riba límitenan establesé dor di provishonnan di kalidat di aire eksistente.
Mihó opshon.
IQOS ta un mihó opshon en bes di sigui huma. IQOS ta emití un 95% ménos supstansianan kímiko dañino kompará ku sigaria.*INFORMASHON IMPORTANTE: E no ta igualá nesesariamente un redukshon di riesgo di 95%. IQOS no ta liber di riesgo. *Redukshonnan promedio den e nivelnan di un variedat di supstansianan kímiko dañino (ekskluyendo nikotina) kompará ku e huma di un sigaria di referensia (3R4F).
Ta Mihó, ta dependé di nos.
Sin huma, ménos holó ku sigaria, sin impakto negativo riba e kalidat di airu interior*.INFORMASHON IMPORTANTE: IQOS no ta liber di riesgo. *Fuente: Estudio di PMI realisá bou di standartnan di ISO stimulando senarionan real i basa riba límitenan establesé dor di provishonnan di kalidat di aire eksistente.
Nos ta IQOS Pasobra ...Deskubrí dikon miónes di humadónan rònt mundu a kambia pa IQOS.*
*Fuente: Státus basá riba yüni 2019. Usuarionan eksklusivo di IQOS ku tin mas di 70% di konsumo di HeatSticks (tabaku keinta) den e último 7 dianan. Sifranan òf kálkulonan di PMI, pènel di usuarionan di IQOS i merkado di PMI.
**Aunke IQOS no ta produsí mancha di nikotina, IQOS no ta liber di riesgo i ta proporshoná nikotina ku por hasi bo adikto na dje.
Hinka e HEETS stick den e holder
HEET ta mishi ku e blet kubri di serámika.
E holder ta vibra ora esaki ta kla
Huntu. Pa dilanti.
Deskubrí un variedat di aparatonan di tabaku keintá.
Purba nos sabornan
Selekshon HEETS Amber
Balansá i totá. Amber su selekshon ta un meskla di tabaku totá i rondoná ku kapanan di nechi aromátiko di palu i un tiki perfumá.
Selekshon HEETS YELLOW
Suave i pikante. Yellow su selekshon ta un meskla di tabaku suave i aromátiko huntu ku esensianan aromátiko alegre i pikante.
Selekshon HEETS Bronze
Riku i amikal. Bronze su selekshon ta un meskla di tabaku suave i aromátiko kombiná ku esensianan aromátiko ku kakou i fruta seku.
Selekshon HEETS TURQOISE
Refreskante i fresku. Turqoise su selekshon ta ofresé mèntòl fresku i bròs huntu ku un kombinashon di tabaku totá suave i enrikesé ku esensianan sutil aromátiko.
HEETS PURPLE WAVE
Riku i dushi. PUPRPLE WAVE ta ofresé sensashonnan refreskante di mèntòl bròs huntu ku aromanan di diferente frutanan.
Sosten pa hasi e kambio sin huma
Prub'e prome
Kliente nobo? Purba grátis pa [30-] dia, 3 paki di HEET, i disidí despues.
Paga mensual
Risibí bo aparato nobo awe i paga tur luna. Inskribí serka nos pa bo haña mas benefisio ademas di nos preisnan.
Deskubrí mas ku myIQOSBo por konta riba nos sosten. Privilegionan pa inspirá bo.
-
Bo por konta riba nos sosten
Komunika ku nos kochnan personal pa haña yudansa kon ta e mihó manera pa usa bo IQOS.
-
Programa di Lealdat
Haña punto pa ofertanan di miembro, upgrade pa bo aparato i benefisionan atraktivo.
-
Pas mental
Kobertura di daño aksidental, remplaso rápido i asistensia internashonal.
Try IQOS before you buy.
It’s worth the switch. But why take our word for it? Try it yourself. IQOS is available for free trials before purchase. Simply fill out the form below and we’ll get in touch with you.


text:
Protocol Sailing
COA, IBISA, FFD y DVG a bishita e deporte di sailing
COA, IBISA, FFD y DVG a bishita e deporte di sailing y haya splicacion di e deporte y con lo atende cu e protocol den e deporte aquatico.
Recientemente Comite Olimpico Aruba hunto cu su partnernan a sigui cu nan bishita atardi na e diferente federacionnnan deportivo cu a traha nan protocol relacion cu e pandemia Covid_19. E biaha aki a bishita Fisherman’s Hut unda a mira con e deporte di windsurf ta funciona. Na yegada e delegacion a ricibi un splicacion amplio di e deporte di bela, esaki pa medio di nos atletanan elite Sarah Quita Offringa y Ethan Westera. A splica detaya e funcion di e board, e bela, y con esaki lo ta pa tur cu ta eherce e deporte bou di e normal nobo na Fisherman’s Hut. Na final algun hoben prospecto den e deporte di windsurf a haci un demostracion den awa.


text:
KONVOKASHON PA REUNION GENERAL UNDEBA
KONVOKASHON PA REUNION GENERAL UNDEBA
Pa medio di e karta aki direktiva di UNDEBA, ta invitá tur su miembronan na e 2nd reunion
general pa trata proposishon di kambionan den e statuto di UNDEBA.
Esaki lo tuma lugá, djadumingu 12 di yüli 2020 na Sentro di Bario Soto 11:30 AM.
Agènda:
1. Apertura
2. Kambionan den statuto UNDEBA
3. Turno liber
4. Klousura
Nos ta konta ku bo presensia.
Atentamente,
__________________________ __________________________
Urvin Rijnschot Marvis Antonia
Presidente Sekretaria


text:
Republica Dominicana a stop di reconoce Juan Guaido, lider opositor di Venezuela manera president interino. E canciyer dominicano, Roberto Alvarez a informa CNN.
Alvarez a bisa cu e cambio aki a pasa 5 january ora cu a conclui e mandato di Guaido, president di Asamblea Nacional di Venezuela. Alvarez a bisa cu su pains tampoco ta reconoce e legitimidad di Asamblea Nacional.
E resultado di eleccion cu a realisa 6 di december, convoca pa e gobierno di Nicolas Maduro y esnan cu e mayoria di oposicion no a participa. E canciyer afirma cu Republica Dominicana no tin relacion oficial cu e goboerno di Maduro.
Aunke e pais ta mantene un sede dimplomatico na Venezuela, sin embahador, pa e 15.000 dominicano cu ta residente na e nacion.


text:
Willemstad,– Segun minister di BPD señor Armin Konket Lei di Integridat a bai Raad van Advies i RvA a mand’é bèk bisando ku tin kosnan ku mester drecha den e proposishon di lei.
Minister Konket ta splika ku e proseso pa lanta e bureau ta kanando i ta kanando pasonan pa duna e bureau su body. “Ya tin kaba ken lo ta e direktor. Sirkunstansianan finansiero a pone ku ta te den 2020 por a kuminsá ku e trayekto i no a logra terminá”, asina Konket ta bisa.
E ta bisa ku e gobièrnu nobo ku lo sinta , lo mester sigui atendé ku e prosesonan i atendé tambe ku RvA. E gobièrnu nobo lo mester evalua pa wak te kon leu nan kier sigui kuné.
Segun señor Konket su kuater añanan komo minister tabata hopi difísil paso hopi kos no por a ser hasi, paso no tabatin fondo. No opstante esei e ta satisfecho si ku e lokual nan el a logra i un di nan sigur ta independisashon di Konseho Supremo Elektoral.


text:
Un di e metanan principal di Fundacion Salud Mental Aruba Respaldo (FSMA Respaldo) ta pa ofrece cuido di salud mental di calidad y moderno na su clientenan. En conexion cu esaki, recientemente a introduci e uzo di e programa Medicore EPD di Tenzinger den e...
ORANJESTAD (AAN): Arte ta un curiculo esencial den e calendario semanal di actividad pa e clientenan di e afdeling Verblijf na Respaldo pa sigui desaroya nan progreso personal. Respaldo ta conta cu varios profesional dedica na trabaonan di arte. Lucia Hoek cu Miriam...
COVID-19 a aumenta e necesidad mundial di atencion profesional pa personanan cu problema mental, segun e Organisacion Mundial di Salud. No menos cu 20% di e personanan afecta cu e virus, ta experencia problemanan mental adicional como resultado. E preocupacion riba e...


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Caya Maguey na Ponton cu dia 27 y 28 di juli 2017 lo bay construi dos verkeersplateau.
Dia 27 juli lo construi un verkeersplateau dilanti di Caya Maguey 2 y dia 28 di juli lo construi e otro Caya Maguey 11.
Rutanan alternativa lo keda indica cu baricadanan y borchinan di aviso y e orario di trabou lo ta di 7’or di anochi y ta programa pa caba 3’or di marduga.
En conexion cu e trabou menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
Diamars pa mas o menos 8’or di mainta, algun trahador di Arugas cu tabata haya molester di e holor malo cu ta sali for di e planta di Ecotech a dicidi di pone trabou abou, paso nan a cansa y no ta soporta e holor desagradabel aki mas.
E ta un problema cu pa basta tempo ta andando y ta molestiando e trahadornan di Arugas cu ta traha pafor unda ta yena botternan di gas.
Awe e holor a bira hopi insoportabel, e trahadornan a fada y no por traha mas den e holor hopi desagradabel aki mas, cu nan a dicidi di pone trabou abou, e tabata asina horibel cu te hasta tres trahador a cuminsa sinti malo y mester a bay cas.
E gerencia di Arugas ta haciendo su best pa traha riba un solucion pa e problema aki, pero e ta moviendo hopi poco poco.
E trahadornan di Arugas ta den proceso pa bay firma un CAO nobo cu gerencia, den cual sigur e trahadornan lo bin cu algun punta cu nan kier pa haya atencion, incluiendo e problematica aki, cu siguramente mester haya su debido atencion for di gerencia.


text:
PA E LEKTOR
E edishon di Beibel akí ta un tradukshon na papiamentu koriente. E tim di tradukshon a purba duna un reprodukshon fiel di e teksto original na un papiamentu komprensibel i natural pa yuda e lesadó komprondé e teksto mihó.
Na promé lugá tin un lntrodukshon pa kada un di e dos partinan grandi di Beibel, esta Tèstament Bieu i Tèstament Nobo. I kada buki di Beibel tin su mes introdukshon.
Na final di kasi tur buki tin un resúmen di kontenido, loke ta fasilitá buskamentu di sierto partinan.
Na kuminsamentu di kada sekshon den e bukinan tin un título, ku ta indiká su kontenido na un manera breve. E traduktornan a usa alínea pa e lesadó haña un mihó bista riba e teksto; e teksto original no tin repartishon den alínea.
Tin kaminda den e teksto ku tin un lèter chikitu 'n' ku ta referí na un nota. E nota por ta:
1. Nota ku ta duna informashon tokante e teksto original di Beibel. (Den e 'Responsabilisashon', dilanti den e Beibel akí, por haña mas informashon tokante e edishon di e teksto original ku a usa den e tradukshon akí.)
2. Nota ku ta duna un otro posibel tradukshon di e teksto original.
3. Nota ku ta duna informashon kultural, históriko, geográflko òf literario, di importansia pa komprondementu di e teksto.
Ora sekshonnan òf párafonan kompleto ta paralelo na otro partinan di Beibel, ta indiká esaki ku un referensia bou di e título di e sekshon.
Patras den Beibel ta haña un glosario ku informashon mas amplio rlba un kantidat di konsepto, persona i instansia.
Un resúmen kronológiko ta duna e personanan, fechanan i eventonan di mas importante un lugá den e kuadro di historia.
E mapanan te patras ta mustra na unda e lugánan di mas importante ku ta menshoná den Beibel ta situá.
Bible Society in the Netherlands Antilles
Highlight or Bookmark your favorite verses, make Verse Images that you can share, and attach public or private Notes to Bible passages.Create Your Free Account
Bible Plans help you engage with God's Word every day, a little at a time.Browse All Plans
Tens of millions of people are using the Bible App™ to make God's Word a part of their daily lives. Download the free app and access your bookmarks, notes, and reading plans from anywhere. Enjoy hundreds of versions, including audio, all on your mobile device.


text:
WILLEMSTAD- 19 di yanüari 2016 – Vakantiebeurs 2016 kual a tuma lugá na Jaarbeurs na Utrecht, Hulanda e aña aki a hala un kantidat di 121.000 bishitante kompará ku 117.000 na aña pasa. E bishitantenan aki a laga nan mes keda inspirá ku ideanan pa nan próksimo vakashon. Hopi ta esnan ku a bishitá e stènt di Kòrsou. Vakantiebeurs 2016 a tuma lugá di 13 pa 17 di yanüari 2016.
Riba e dia dediká na e delaster desaroyonan i oportunidatnan nobo den e mundu di biahe tabata mas drùk ku añanan anterior ku un total di 16.000 bishitante. Mesun dia a tuma lugá un enkuentro ameno pa media i relashonnan di CTB na e stènt di Kòrsou. Sr. Hugo Clarinda (CTB) i sr. Edward Suares (CTB) tambe tabata presente.
E stènt di Kòrsou tabata bon ekipá ku informashon tokante di nos pais. Huntu ku CTB tabata presente e siguiente partnernan for di sektor privá: CHATA, Scuba Lodge, Amalia Boutique Hotel & Vacation Apartments, Dolphin Academy, Lions Dive & Beach Resort, Livingstone Jan Thiel Resort, Santa Barbara Beach & Golf Resort, Avila Beach Hotel, Kontiki Beach Resort, Hilton Curaçao, Sunscape Curaçao, Papagayo Beach Hotel, Acoya Curaçao, Boutique Hotel ’t Klooster i Dolphin Suites. Tambe agensianan di biahe independiente manera Travel Counsellors i Holland International Reisbureau @ Home tabat’ei presente pa asina bende biahe pa Kòrsou ku e bishitantenan di e stènt.
Huntu ku e partnernan den sektor priva a rifa tambe un biahe pa Kòrsou ku estadia na un di e hotèlnan ku tabata presente na Vakantiebeurs. Pa partisipá na e rifa esnan presente mester a hinka nan man den un akuario grandi i rei kuantu e temperatura di e awa tabata. E temperatura di e awa aki tabata kasi igual na esun di e awanan rondó di Kòrsou.
E aña aki tambe Kòrsou a partisipá na e ruta kulinario. Hopi ta esnan ku a para den rei pa asina purba nos dushi Keshi Yená.


text:
Inspekshon Hulanda Karibense: diverso i intensivo
Inspektornan di supstansia peligroso di Inspectie Leefomgeving en Transport (Inspekshon Medioambiente i Transporte, ILT) regularmente ta bula bai Hulanda Karibense. Nan ta bishitá haf, aeropuerto, negoshi logístiko, instituto di training, hospital i laboratorio pa duna informashon, tene inspekshon i entregá pèrmit. Pa motibu di e pandemia di corona a bishitá e islanan BES (Boneiru, Sint Eustatius, Saba), Aruba i Kòrsou pa último bia na 2019. Prinsipalmente, e inspektornan ta mira un profeshonalismo kresiente ora di transporta, karga i deskargá supstansia peligroso. Senior inspektor Peter Koetsier i líder di tim Willem Hoogerhout ta konta di nan trabou na e lugánan di traha spesial i yen di solo aki.
©ILTWillem Hoogerhout i Peter Koetsier
Den un tempu kòrtiku hopi diverso
Peter: “Inspekshon na e Islanan BES ta intensivo i dushi. Den un tempu kòrtiku nos ta hasi hopi diferente tipo di inspekshon. Nos ta bishitá hospital i laboratorio na e islanan. Aki nos ta chèk kon ta trata ku e produktonan residual (di corona) i nos a ekstendé pèrmit pa transporte di muestra di sanger pa e laboratorianan diverso na Hulanda Karibense. Den e hafnan nos ta chèk kon ta kùr kònteiner di tankero ku ta trese gas i petroli. Tambe nos ta bishitá e lugá di kima produkto residual na Boneiru unda ta kima produkto residual di hospital. E islanan ta meskos ku Hulanda na tamaño chikí, esei ta hasi nos trabou di inspekshon einan asina diverso i interesante.”
Bishitanan nesesario pa garantisá profeshonalismo
Willem Hoogerhout ta bishitá e islanan ya for di 2009. Promé ku esei tambe e tabata yuda train profeshonal i supervisor lokal. “ILT ta e outoridat na e Islanan BES. Nos tin un bon koperashon ku e outoridatnan di e otro paisnan outónomo den Reino, den Karibe. Nos ta den estrecho kolaborashon ku otro i ta sòru mas tantu posibel pa uniformidat den nos forma di aktua. Tambe nos ta duna un aporte na sertifikashon di negoshi na Aruba, Kòrsou i Sint Maarten. Esei ta importante pa kumplimentu ku regla den e region i den henter e kadena di transporte. Mi ta mira den e último añanan kada bes mihó kumplimentu. Tambe mi ta ripará ku presensia di nos inspektornan ta kontribuí na mantenshon di e nivel di seguridat rekerí. P’esei semper nos ta duna informashon tambe durante nos bishita na e negoshinan. E bia aki tambe tabatin un seminar di dos dia tokante Dangerous Goods (Supstansia Peligroso). Mas ku 30 hende for di sektor empresarial i 20 supervisor lokal tabata presente.”
Zuèmbruk den maleta
“E bia akí, mi maleta ta yen di ‘selftest’ i medida kontra corona”, Peter ta bisa. “Kasi tur dia mi mester hasi un tèst di PCR, pasobra mi ta bishitá diferente isla. Mi zuèmbruk tambe ta den e maleta. Den e oranan trempan di mainta hopi bia mi ta saka poko tempu pa landa buelta. Mi dianan ta largu i banda di 19.00 or ta bira skur. Tin bia hende ta pensa ku mi ta dushi drumí kantu di awa. Mare tabata asina, e anochinan ta sigui ku atministrashon i dunamentu di informashon òf konsulta ku kolega di Port State Control di ultramar ku ta traha pa ILT.”
Ròl di inspekshon
ILT ta e instansia ku ta supervisá Hulanda Karibense (Islanan BES) pa loke ta trata transporte di supstansia peligroso riba laman i den aire. Inspektornan di ILT ta bishitá e islanan por lo ménos 1 bia pa aña. Bou di e legislashon ta kai e transporte i trasbordo di supstansianan peligroso, entre nan supstansianan eksplosivo (vürwèrk), gasnan (LPG i gasnan industrial) supstansia (líkido) inflamabel (gasolín/kombustibel pa avion), supstansia venenoso (pestisida), supstansia infeksioso (muestra di sanger/produkto residual di hospital), supstansia radioaktivo (‘radionucliden’ pa uso médiko), asbesto, i bateria di litio (lithium).


text:
…E orado durante di e almuerso tabata sr. Hensley Meulens…
WILLEMSTAD- 1 di febrüari 2017 – Riba inisiativa di Minister di Desaroyo Ekonómiko, sr. Eugene Rhuggenaath, Ofisina di Turismo di Kòrsou (CTB) a organisá un almuerso pa representantenan di instansianan di Gobièrnu, kompanianan priva i di sektor di turismo ku e tema: ‘How to maximize Curaçao’s exposure through our Major League Baseball Ambassadors’. E inisiativa aki ta siguiendo un di e rekomendashonnan di e Plan Maestro di Turismo 2015-2020 pa krea mas konosementu di Kòrsou den eksterior i sigur na Merka. E orado durante di e almuerso tabata sr. Hensley Meulens. Minister Rhuggenaath den su introdukshon a indiká ku e meta di e almuerso ta pa inspirá esnan presente i tambe duna un sentido di direkshon ora nos ta papia di nos peloteronan komo embahadornan pa Kòrsou. sr. Meulens a keda kompañá pa peloteronan profeshonal; Didi Gregorius, Jonathan Schoop i Jurickson Profar.
CTB a yega di hasi diferente kampaña di promoshon ku atletanan yu di Kòrsou ku ta prestando riba nivel haltu den eksterior, ehèmpel mas resien di esaki ta e akuerdo ku CTB a sera ku Churandy Martina kaminda ta usa e atleta komo un embahador pa nos pais. Durante di su presentashon sr. Hensley Meulens a lansa e pregunta; si nos mester hasi uso di nos peloteronan ku ta hunga den baseball liga grandi pa promové Kòrsou. Tur esnan ku tabata presente ta di akuerdo ku e kontesta riba e pregunta aki ta Si!. Sr. Meulens a duna diferente ehèmpel kon atletanan internashonal ta hasi merkadeo a base di nan ‘branding’ personal. Kòrsou tin hopi yu di Kòrsou ku ta profilá riba nivel haltu den baseball liga grandi i awor mas ku nunka ta e oportunidat ideal pa saka lo máksimo pa promoshoná nos isla via nos embahadornan. Algun di nos peloteronan profeshonal ta: Andrelton Simmons di Los Angeles Angels, Didi Gregorius di New York Yankees, Kenley Jansen di Los Angeles Dodgers, Jurickson Profar di Texas Rangers, Jonathan Schoop di Baltimore Oreoles i Hensley Meulens di San Francisco Giants. Na final di e almuerso sr. Hugo Clarinda (CTB) a splika ku e siguiente paso lo ta ku CTB lo bai sinta individualmente ku esnan ku tabata presente pa asina por yega na ideanan konkreto kon pa usa nos peloteronan profeshonal komo parti importante den e plan di promoshon pa nos pais.


text:
Peninsula di Paraguaná
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Peninsula di Paraguaná ta un peninsula na Venezuela situa den e parti mas panort di Estado Falcon y ta consisti di e municipionan Carruribana, Los Taques y Falcon. E isla di Aruba ta situa 27 km panort di e peninsula. Corsou y Boneiro ta keda un tiki mas leu. E peninsula di Paraguaná ta conecta cu e resto di continente Sur Americano atraves di e istmo natural Medanos.


text:
Stichting Rehabiliatiecentrum Curaçao
Stichting Revalidatiecentrum Curaçao ta brinda kuido i guia spesialisá na adultonan i muchanan ku tin un desabilidat pa motibu di un malesa, aksidente òf un enfermedat for di nasementu. Nos ta traha huntu pa un rekuperashon optimal i ta duna sosten riba tereno sosial di sosiedat, ku e mira riba re-integrashon di nos klientenan den nos sosiedat.
Kuido personal adekuá
Revalidatiecentrum ta para pa kuido personal di nivel haltu. E revalidashon ta konsistí di investigashon multidisiplinario, kuido i guia spesialisá. E revalisashon ta bai den diferente fase, pa medio di investigashon nos ta haña un mihó bista di e tipo di kuido ku nos kliente tin mester. Revalidashon por tuma lugá den un esenario klíniko o poli-klíniko. E dòkter di revalidashon ta determiná huntu ku e kliente kua esenario ta esun mas adekuá, dependiendo di e kliente su situashon. Muchanan tambe ta haña kuido i guia personal. E grupo terapeútiko pa ‘peuter’ ta spesial pa muchanan entre 1 i 4 aña, ku pa motibu di nan limitashon físiko no ta kuadra den un grupo di ‘peuter’ regular, manera krèsh. Tambe Revalidatiecentrum ta traha den koperashon estrecho ku Soeur Hedwig School. Soeur Hedwig School ta un skol ‘Mytyl/Tyltyl’ ku ta brinda enseñasa spesial na alumnonan entre 4 pa 21 aña.
Nos tim di Revalidashon
Nos tim di revalidashon ta konsistí di trahadónan di diferente disiplinanan médiko, esakinan ta: rehabilitashon médiko, enfermería, duna kuido, fisioterapia, ergoterapia, logopedia, (neuro-) sikologia i trabou sosial. Tambe nos ta traha den estrecho koperashon ku trahadónan di artíkulonan ortopedagógiko di Curaçao Orthotics & Prosthetics.
Stichting Revalidatiecentrum Curaçao provides specialist treatment and guidance to adults and children who are physically restricted due to illness, accident or congenital disease. The team works hard to optimize recovery and support socially, with a focus on the (re) integration of their clients into society.
Adequate, personal care
The guiding principle of Revalidatiecentrum Curaçao is to offer personal care of a high level. The rehabilitation center consists of multidisciplinary research, treatment and counseling of a specialized nature. The recovery takes place in phases, during which the personnel gains insight into your healthcare request. Rehabilitation can take place in an outpatient or clinical setting. The rehabilitation physician, determines together with you which setting is most appropriate depending on your situation. Children also receive personal care and guidance. The therapeutic nursery group is intended for toddlers aged 1 to 4 years who, due to their physical disability, do not fit in regular toddler care. Stichting Revalidatiecentrum Curaçao also has a collaboration with the Soeur Hedwig school. Soeur Hedwig school is a Mytyl / Tyltyl school offering special education to students between 4 and 21 years.
Our Rehabilitation Team
Our rehabilitation team consists of employees from several medical disciplines including rehabilitation medicine, nursing, hospital care, physiotherapy, ergotherapy, speech therapy, (neuro) psychology, social work. There is also close partnership with the orthopedic instruments manufacturers of Curaçao Orthotics & Prosthetics.


text:
WILLEMSTAD- 8 di desèmber 2018 – Resientemente Ofisina di Turismo di Kòrsou (CTB) a partisipá na e di sinku edishon di United Caribbean Business & Trade Fair 2018. E feria empresarial organisá dor di United Business (UB) na Sürnam e aña aki a konta ku aproksimadamente 60 stènt i riba 8000 bishitante. Diferente kompania di Sürnam i di eksterior a haña oportunidat pa eksponé nan produkto- i servisionan. CTB i partnernan den sektor privá a hasi bon uso di e feria pa presentá Kòrsou komo e destinashon ideal pa sea negoshi òf biahe di plaser.
Durante 3 dia CTB i su partnernan a bende Kòrsou partikularmente pa biahenan pa grupo den kuadro di konferensia, eventonan korporativo i reunionnan. E partisipashon na United Caribbean Business & Trade Fair 2018 a brinda CTB e oportunidat perfekto pa lansa e kampaña nobo di branding internashonal di Kòrsou, ‘Sintié pa Bo Mes’, na Sürnam tambe. Riba e djasabra di e feria a lansa ademas na un sitio stratégiko un billboard ku imágen di e kampaña nobo. Partnernan, Livingstone Jan Thiel Resort i Acoya Curaçao Resort, Villas & Spa tambe a haña oportunidat pa presentá tur loke nan tin di ofresé komo akomodashon. Dos agensia di biahe di Sürnam esta Vem’s Tours i Waldo’s Travel tambe a forma parti di e stènt di Kòrsou pa asina presentá nan paketenan atraktivo pa biaha pa Kòrsou. Tambe a hasi uso di un repliká di un Kas di Kunuku di Kòrsou komo teater pa pasa e pelíkula ‘Tula’. E reakshonnan tabata masha positivo.
Pa por duna bida na e slogan ‘Sinti e Ritmo’ kual ta forma parti di e kampaña di branding internashonal di Kòrsou, CTB a pèrkurá pa un ‘kongero’ trese e ritmo di Kòrsou durante di e feria i di e manera ei atraé mas interes pa e stènt di Kòrsou. CTB ta gradisí partnernan Livingstone Jan Thiel Resort, Acoya Curaçao Resort, Villas & Spa, Vem’s Tours i Waldo’s Travel pa nan partisipashon komo parti di e tim di Kòrsou durante di e United Caribbean Business & Trade Fair di e aña aki.


text:
Minister Carola Schouten durante su bishita na Sint Eustatius ta primintí di bai traha strukturalmente riba mas oportunidat riba merkado laboral pa tur hende i pa fortalesé e servisionan relashoná ku pobresa i debe. Atendé e problemátika di pobresa i redusí e distansia ku e merkado laboral, ta e dos tareanan prinsipal di minister Schouten. Durante su promé bishita na Sint Eustatius komo minister pa Maneho di Pobresa, Partisipashon i Penshun ya kaba e la tuma akshonnan mesora. Riba petishon di Komisario di Gobièrnu Alida Francis, e ta primintí di invertí èkstra den oportunidatnan pa trabou pa personanan ku ta
distansiá for di e merkado laboral. Huntu ku e entidat públiko ta bai start un proyekto piloto pa habri un promé tayer sosial riba e isla.
Minister Schouten: “Ainda tin demasiado hende pará inhustamente na kantu pa motibu di un limitashon laboral, miéntras ku nan kier i por agregá balor grandi na e merkado laboral. P’esei nos ta bai usa e proyekto piloto pa duna oportunidat na personanan ku ta distansiá di e merkado labor pa partisipá sigun nan kapasidat.” Fortifiká servisio
Durante e kombersashonnan ku Konseho Insular, e representante di e Diálogo Sentral Sint Eustatius i kombersashonnan ku habitantenan durante bishitanan na e akohida despues di skol i New Challenges Foundation, frekuentemente e problemátika di pobresa tabata tópiko di kombersashon. Minister Schouten ta tumando pasonan pa fortifiká e servisionan lokal den e sentido ei. Por ehèmpel ta bin
un presupuesto pa trayektonan di formashon profeshonal pa dos kolaboradó di e entidat públiko pa duna guia profeshonal na personanan ku ta biba den pobresa. Tambe nan por traha riba prevenshon di debe.
E minister a ofresé tambe pa duna sosten èkstra kaminda esei ta nesesario na e Diálogo Sentral, den kua gobièrnu lokal i partnernan sosial ta uní. “E kantidat di personanan ku ta biba den pobresa ta sumamente haltu. Esei ta rekerí un aserkamentu sólido i mas ku tur konhunto. Ademas ta importante pa gobièrnu
nashonal i lokal fortifiká otro. E deseonan pa esaki di parti di e Diálogo Sentral nos lo diskutí riba término kòrtiku.” Mas lat e siman akí, despues di finalisá su bishita di trabou na Hulanda Karibense kompletu, minister Schouten lo anunsiá kua otro invershonnan lo bai hasi riba e islanan riba término kòrtiku.